UiTM lambang semangat waja bumiputera

SHAH ALAM – UiTM merupakan sebuah institusi yang melambangkan
semangat waja serta pengorbanan generasi terdahulu dalam melahirkan anak
 bangsa yang bukan sahaja berilmu malah berjasa kepada negara.

Timbalan Pengerusi Teras Melayu Pulau Pinang, Abdullah Mohamed Nor
berkata, UiTM sebagai sebuah institusi yang amat berjasa besar terhadap
negara kerana banyak insan dan individu hebat di negara ini merupakan
lahir daripada universiti ini.

“Kita berharap biarlah UiTM kekal
untuk menjadi pembangunan pendidikan buat anak bumiputera, jangan ada
sebarang usaha mahupun tindak tanduk untuk mengganggu gugatnya.

“Ia merupakan amanah daripada pimpinan terdahulu yang bertungkus
lumus dalam memastikan UiTM kekal sebagai sebuah institusi pendidikan
yang disegani, jadi wajarlah kita sentiasa pertahankannya,” katanya
kepada Sinar Harian.

Dalam masa sama, pihaknya menyokong
kenyataan Pengerusi Lembaga Pengarah UITM, Datuk Sri Syed Zainal Abidin
Syed Mohamad yang menegaskan tiada cadangan pada masa terdekat untuk
membuka peluang kepada bukan bumiputera memasuki Universiti Teknologi
Mara (UiTM), sebaliknya universiti itu akan berusaha meningkatkan
keupayaan persaingannya selaras perubahan industri global yang pesat
berkembang.

Terdahulu, 28 April lalu, Syed Zainal Abidin Syed
Mohamad berkata, berasaskan situasi itu, pihaknya sedang berusaha
menambah baik kurikulum sedia ada, kerana pastinya terdapat jurang yang
perlu ditokok tambah dan disesuaikan dengan perubahan semasa.

“Jika  tidak dilakukan dalam tempoh terdekat, mungkin graduan bumiputera yang  dikeluarkan setiap tahun pada masa akan datang, sukar mendapatkan  peluang pekerjaan di pelbagai sektor industri,” katanya. – SINAR HARIAN


WANITA WARGA EMAS MAUT DIPIJAK GAJAH LIAR DI TAWAU

TAWAU: Seorang wanita warga emas maut dipercayai akibat dipijak seekor gajah liar yang mengamuk berhampiran kawasan Dumpas, Jalan Merota-Kalabakan dekat sini pagi tadi.

Kejadian itu dipercayai berlaku kira-kira 7.30 pagi sewaktu mangsa Samsiah Arshad, 67, dalam perjalanan bersama suami Tahir Salleh, 60-an menaiki motosikal dari Kampung Hidayat Batu 4 di sini menuju ke Kongsi 4 Ladang Kelapa Sawit Cenderamata untuk melawat cucu mereka.

Dalam kejadian itu suami mangsa selamat.

Dalam pada itu, Ketua Polis Daerah Tawau ACP Jasmin Hussin ketika dihubungi mengesahkan menerima laporan kejadian itu dan siasatan sedang dijalankan.

Sementara itu, Pegawai Jabatan Hidupan Liar Tawau, Primus Lambut berkata pihaknya menerima laporan berhubung kes gajah liar mengamuk di kawasan Dumpas.

“Gajah ini bukan gajah betina bunting yang sebelum ini pernah dilaporkan sesat memasuki kawasan pekan Merotai kerana gajah itu sudah dihalau ke hutan…gajah ini lain, ia tidak memakai kolar,” katanya lagi. –AlHijrah Online


KANAK-KANAK LELAKI MAUT, LIMA CEDERA AKIBAT KEBAKARAN

KUANTAN: Seorang kanak-kanak lelaki berusia dua tahun maut, manakala lima lagi cedera dalam kebakaran dua rumah jenis Semi-D setingkat di Jalan Permatang Badak Perdana 2 di sini awal pagi tadi.

Timbalan Pengarah (Operasi) Jabatan Bomba dan Penyelamat Malaysia (JBPM) Pahang Ismail Abdul Ghani berkata mangsa yang cedera terdiri daripada dua lelaki, dua wanita serta seorang bayi perempuan berusia lapan bulan.

“Bomba dimaklumkan mengenai kejadian pada pukul 3.15 pagi dan kebakaran melibatkan rumah jenis Semi-D dengan sebuah daripadanya terbakar 100 peratus manakala sebuah lagi musnah 90 peratus.

“Turut terjejas dalam kebakaran itu ialah tiga kenderaan dengan satu daripadanya hangus sepenuhnya,” katanya dalam kenyataan di sini hari ini.

Ismail berkata dua jentera bomba dan sebuah lori tangki air bersama-sama kekuatan 18 pegawai dan anggota dari Balai Bomba dan Penyelamat Taman Tas, Kuantan serta Indera Mahkota dikejarkan ke lokasi kejadian. – AlHijrah Online


BERSIH LONGKANG LEBUHRAYA, JUMPA TENGKORAK DAN RANGKA MANUSIA

BATU PAHAT: Satu tengkorak dan rangka manusia ditemui oleh pekerja penyelenggaraan Lebuhraya Utara Selatan, arah Yong Peng-Pagoh, semalam.

Ketua Polis Daerah Batu Pahat, ACP Ismail Dollah memaklumkan tengkorak dan rangka manusia berkenaan dipercayai milik pemandu kereta yang terlibat dalam kemalangan jalan raya pada Jun lalu.

PIhaknya menerima maklumat selepas pekerja tersebut menemukan rangka manusia semasa membersihkan longkang di lebuh raya.

“Mangsa dipercayai memandu kereta Hyundai Sonata sebelum hilang kawalan lalu terbabas ke cerun berkenaan.

“Kedudukan kereta berkenaan agak terlindung di sebalik semak yang bercerun dengan jarak lebih kurang 67 meter dari lebuh raya,” katanya.

Bagaimanapun, pemilik kereta Hyundai Sonata itu sudah dikenal pasti dan kini menunggu waris untuk membuat pengecaman identiti bagi membantu siasatan.

“Kami sedang menyiasat mengenai satu laporan polis orang hilang dibuat pada Jun tahun lalu yang mungkin ada kaitan dengan kemalangan berkenaan,” katanya.

Sementara itu, tengkorak dan rangka manusia itu telah dihantar ke Jabatan Patologi Hospital Sultan Ismail (HSI), Johor Bahru untuk siasatan lanjut mengikut Seksyen 41(1) Akta Pengangkutan Jalan 1987.—AlHijrah Online


SUHAIMI SAAD MENINGGAL DUNIA

KUALA LUMPUR: Bekas anggota kumpulan nasyid In-Team, Mohd Suhaimi Saad, 43, telah meninggal dunia di Hospital Sultan Ismail Johor Bahru, Johor, sebentar tadi.

Allahyarham telah menghembuskan nafas terakhirnya kira-kira jam 7.40 malam tadi.

Perkara tersebut dimaklumkan menerusi Facebook Munsyid Malaysia.

Isnin lalu, Allahyarham telah ditempatkan di unit rawatan rapi (ICU) di sebuah hospital di Johor Bahru, Johor.

Isterinya Ina Naim dilaporkan bahawa suaminya ditidurkan dan bergantung alat bantuan pernafasan di ICU selepas kegagalan organ dalaman.

Difahamkan, Suhaimi mengalami masalah batuk kronik sejak empat bulan lalu dan cirit-birit sejak tiga bulan lalu serta berat badannya turun mendadak.–AlHijrah Online


DUA KANAK-KANAK LEMAS DI PANTAI TANJUNG BULOH

KOTA TINGGI: Dua beradik perempuan ditemukan lemas di Pantai Tanjung Buloh, Tanjung Sedili, di sini petang tadi.

Ketua Balai Bomba dan Penyelamat (BBP) Sebana Cove Penolong Penguasa Bomba Mohd Khairul Sufian Dahari berkata Siti Nursalina Johari, 10, dan Siti Rabiah Johari, 13, disahkan meninggal dunia di lokasi kejadian oleh pihak Kementerian Kesihatan.

Beliau berkata terdahulu, pihaknya menerima panggilan kecemasan berhubung kejadian itu pada pukul 3.39 petang sebelum sembilan anggota dari BBP Penawar dikejarkan ke tempat kejadian.

“Setibanya Pasukan Keluaran Operasi (PKO), didapati benar terdapat empat sekeluarga yang lemas.

“Bagaimanapun, dua daripada mereka iaitu ibu kedua-dua mangsa, Mersidita Yunos, 46, dan seorang lagi wanita, Saleha Haron, 27, berjaya diselamatkan oleh orang awam dan diberi rawatan awal,” katanya menerusi kenyataan hari ini.

Mohd Khairul Sufian berkata jenazah Siti Nursalina dan Siti Rabiah telah diserahkan kepada pihak polis untuk tindakan lanjut.

Katanya, operasi ditamatkan sepenuhnya pada 4.42 petang.

Sementara itu, Ketua Polis Daerah Kota Tinggi Supt Hussin Zamora mengesahkan menerima laporan kejadian terbabit dan kenyataan mengenai hal itu akan dikeluarkan dalam masa terdekat.–AlHijrah Online


POLIS SIASAT KANAK-KANAK WARGA ASING MINTA SEDEKAH LAGAK SAMSENG

KUALA LUMPUR: Polis sedang mengesan seorang kanak-kanak lelaki dipercayai warga asing yang tular videonya baru-baru ini meminta sedekah dengan lagak samseng, di ibu negara.

Ketua Jabatan Siasatan Jenayah (JSJ) Kuala Lumpur, Senior ACP Saiful Annuar Yusoff berkata, individu terlibat dalam kegiatan tersebut boleh dikenakan beberapa tindakan di bawah peruntukan undang-undang.

Katanya, di bawah Seksyen 32 Akta Kanak-Kanak 2001 menyatakan sesiapa yang menyebabkan atau membenarkan kanak-kanak jagaannya berada di premis atau jalanan untuk mengemis boleh dipenjara sehingga lima tahun atau denda mencecah RM20,000.

“Mereka boleh didakwa mengikut Seksyen 283 Kanun Keseksaan (bahaya atau galangan di jalan awam atau haluan pelayaran awam) hendaklah didenda yang boleh sampai RM400.

“Seksyen 27(c) Akta Kesalahan Kecil 1955 menyatakan sesiapa yang meminta sedekah di tempat awam dan mempunyai atau boleh mencari pekerjaan yang sah untuk hidup adalah dianggap pemalas boleh didenda tidak melebihi RM100, penjara sebulan atau kedua-dua sekali,” katanya, hari ini.

Saiful Annuar memberi amaran keras kepada masyarakat untuk tidak terlibat dalam apa sahaja aktiviti yang menyalahi undang-undang.

Orang ramai boleh menyalurkan maklumat berkaitan jenayah ke hotline Polis Kuala Lumpur di talian 03-2146 0584/585 atau mana-mana balai polis berhampiran.–AlHijrah Online


INGKAR KUARANTIN: PESALAH AKAN TERUS DIHERET KE MAHKAMAH

KUALA LUMPUR: Tiada lagi kompaun diberikan kepada mereka yang melanggar atau sengaja ingkar perintah kuarantin, sebaliknya pesalah akan terus dihadapkan ke mahkamah.

Menteri Kanan (Keselamatan), Datuk Seri Ismail Sabri Yaakob berkata, tindakan itu jelas menunjukkan kerajaan serius dan tidak akan berkompromi lagi dengan individu yang degil.

“Sesiapa yang masih dalam kuarantin, pakai gelang kuarantin atau wrist band ini. Kalau sengaja keluar, tindakan tegas diambil dan mereka tidak lagi akan diberi kompaun, tetapi akan dihadapkan ke mahkamah. Hukuman adalah bergantung kepada mahkamah itu sendiri, mereka boleh dipenjara, mereka boleh didenda.”

Beliau mengulas tentang individu pertama yang mencetus kluster Sivagangga hingga menjadi super spreader yang dijatuhi hukuman penjara lima bulan dan denda RM12,000.

Angkara lelaki berkenaan yang ingkar dengan perintah kuarantin itu menyebabkan beberapa kampung di Kedah dan Perlis terpaksa dikuatkuasakan Perintah Kawalan Pergerakan Bersasar (TEMCO).

Datuk Seri Ismail Sabri dalam pada itu turut memaklumkan, sejak 27 Julai hingga 12 Ogos lalu, seramai 270 individu yang dikuarantin di rumah telah diambil tindakan. – AlHijrah Online


BUDAYAWAN, SEJARAWAN PERLU KAJI SOSIOBUDAYA MELAYU SEBELUM, SELEPAS KEDATANGAN ISLAM

MELAKA : Budayawan dan sejarawan perlu mengkaji dan menilai semula sejarah dan sosiobudaya Melayu pada sebelum dan selepas kedatangan Islam di negara ini, kata Pengerusi dan Pengasas Yayasan Budi Tan Sri Dr Rais Yatim.

Beliau berkata ini kerana banyak perkara khususnya aspek budaya diabaikan selepas kedatangan Islam sedangkan ia perlu dimartabatkan sebagai satu khazanah dan peninggalan sejarah tidak ternilai berikutan mempunyai kekuatan tersendiri melibatkan kepentingan masyarakat Melayu.

“Saya melihat (kajian) sejarah mesti mencantumkan sejarah pra-Islam dan selepas Islam yang mana kita perlu ambil yang terbaik seperti melibatkan budaya dan bahasa… Melayu hebat bukan hanya selepas abad ke-14.

“Kita jangan buang kekuatan yang kita ada sebelum (kedatangan) Islam…ia boleh diteroka untuk generasi akan datang kerana sebelum Islam, Melayu sudah agung, diiktiraf dan berjaya membina sosiobudaya yang kuat,” katanya kepada Bernama selepas merasmikan Wacana Ilmuan dan Seniman sempena Pertemuan Selat Melaka di sini.

Mengulas lanjut, beliau berkata Indonesia merupakan antara negara yang boleh dijadikan contoh terbaik dalam usaha mengiktiraf sejarah dan sosiobudaya dan bahasa sebelum dan selepas kedatangan Islam di negara itu.Katanya, rakyat negara itu amat menghormati tinggalan sejarah Candi Borobudur yang dibina pada abad ke-8 dengan memelihara serta mencantikkannya untuk generasi akan datang, berbeza dengan rakyat negara ini yang mana seolah-olah Melayu wujud selepas kedatangan Islam.Rais berkata dari aspek bahasa pula, penggunaan bahasa Melayu yang betul dan tidak mencampur-adukkannya dengan perkataan bahasa Inggeris perlu ditekankan dalam kalangan rakyat di negara ini khususnya bangsa Melayu.Beliau berkata secara dasarnya empat peratus perkataan yang digunakan masyarakat di negara ini dalam satu ayat bahasa Melayu menggunakan perkataan bahasa Inggeris dan ia secara tidak langsung merosakkan keaslian bahasa ibunda yang mempunyai banyak pilihan perkataan untuk digunakan.

“Ada dalam kalangan kita segan hendak menggunakan perkataan bahasa Melayu, misalnya ‘nanti saya call ya’ kenapa kita tidak guna ‘nanti saya panggil ya’ atau ‘nanti kita lunch ya’ daripada ‘nanti kita makan tengah hari ya’,” katanya.

Beliau berkata peranan memartabatkan bahasa Melayu memerlukan kerjasama erat pelbagai pihak antaranya warga pendidik, individu dan juga pemimpin di negara ini.Katanya pemimpin negara perlu menutur atau berkomunikasi dalam bahasa Melayu dengan betul dan lebih baik kerana mereka adalah contoh terdekat dalam kalangan rakyat. — BERNAMA


PADAH BERI ANAK TUNGGANG MOTOSIKAL, 53 IBU BAPA DISAMAN

KULIM: Padah membiarkan anak menunggang motosikal tanpa lesen sebanyak 53 saman dikeluarkan ke atas ibu bapa pesalah.

Menurut Ketua Polis Daerah Kulim, Superitendan Azhar Hashim, mereka yang dikesan menunggang tanpa lesen berusia di antara 12 hingga 17 tahun.

Ujarnya kesemua mereka ditahan dalam ‘Op Kasih’ di sekitar Taman Seladang Emas, Taman Cekur Manis, Kampung Sungai Limau, Taman Kulim Square dan Taman Seri Seladang.

Jelas Azhar saman dikeluarkan atas kesalahan tiada lesen memandu, cukai jalan taman tempoh dan tidak memakai topi keledar.

Apa yang mengecewakan katanya, rata-rata yang ditahan diberi kebenaran oleh ibu bapa untuk menunggang motosikal tanpa mempunyai lesen.

Polis katanya memandang serius tentang masalah remaja bawah umur menunggang motosikal dan menggesa ibu bapa tidak mengambil sikap lepas tangan. — AlHijrah Online.


SEORANG LAGI AHLI POLITIK ECUADOR MAUT DITEMBAK MENJELANG PILIHAN RAYA

BUENOS AIRES: Kurang seminggu sejak calon presiden Ecuador, Fernando Villavicencio ditembak mati ketika berkempen di Quito, seorang lagi ahli politik menerima nasib yang sama di barat laut negara itu, lapor Agensi Berita Jerman (dpa).

Pedro Briones dari parti Revolución Ciudadana (Revolusi Sivik) ditembak mati pada Isnin di bandar pantai Esmeraldas.

“Ecuador sedang berdepan zaman paling berdarah dalam sejarah. Kerajaan yang tidak cekap telah diambil alih oleh mafia,” menurut hantaran calon presiden parti Luisa González di platform X (Twitter).

“Tanda solidariti saya ditujukan kepada keluarga Komrad Pedro Briones, mangsa keganasan. Perubahan amat diperlukan,” tambah González.

Rabu lalu, calon pembangkang Villavicencio ditembak mati selepas berkempen bagi pilihan raya di Quito. Kerajaan menyalahkan organisasi jenayah terancang.

Villavicencio sebelum ini mengumumkan tindakan keras terhadap rasuah dan jenayah.

Dalam tempoh beberapa minggu kebelakangan ini, datuk bandar pelabuhan Manta dan calon untuk kerusi di Dewan Negara di Esmeraldas juga ditembak mati.

Rakyat Ecuador akan memilih presiden baharu pada Ahad.

Presiden konservatif Guillermo Lasso membubarkan Dewan Negara di tengah-tengah prosiding pemecatan terhadapnya kerana dakwaan penyelewengan. –AlHijrah Online


JANGAN SEBAR BERITA PALSU TENTANG PKP – KETUA POLIS KEDAH

ALOR SETAR: Pengguna media sosial diberikan amaran supaya tidak menyebarkan berita palsu mengenai pelaksanaan Perintah Kawalan Pergerakan (PKP) di Kedah yang boleh menimbulkan suasana panik kepada orang ramai.

Menurut Ketua Polis Daerah Kota Setar, Asisten Komisioner Ahmad Shukri Mat Akhir, tindakan tidak bertanggungjawab menyebarkan poster yang tular di media sosial boleh dikenakan tindakan.

Katanya, mesej palsu yang tular adalah poster kononnya Majlis Keselamatan Negara (MKN) bersetuju melaksanakan PKP di seluruh Kedah bermula 18 hingga 31 Januari.

PDRM menyiasat berita palsu terbabit dan kini sedang berkerjasama dengan Suruhanjaya Komunikasi dan Multimedia Malaysia (SKMM) bagi mengenalpasti individu yang memulakan penyebaran berita palsu tersebut.

“Ini satu kesalahan kerana ia boleh mencetuskan panik di kalangan masyarakat, ini perbuatan yang sememangnya tidak wajar.

“Masyarakat harus bertanggungjawab dalam memuat naik sebarang maklumat, jika tidak pasti jangan kongsi ini,” katanya.

Justeru beliau meminta orang ramai untuk tidak menularkan maklumat tidak sahih yang boleh menimbulkan kekeliruan dan kebimbangan dalam kalangan masyarakat.

Sebarang penciptaan atau penyebaran berita dan kandungan palsu adalah satu kesalahan mengikut Seksyen 233 Akta Komunikasi dan Multimedia (AKM) 1998 yang memperuntukkan hukuman denda maksimum RM50,000 atau penjara setahun.


PENGECUALIAN SEWA KANTIN, PREMIS KPM SELAMA ENAM BULAN

KUALA LUMPUR: Pengecualian bayaran sewa kantin dan premis di sekolah di bawah Kementerian Pelajaran Malaysia (KPM) akan diberikan selama enam bulan bermula Julai.

Menurut kenyataan KPM, premis atau ruang yang diberikan pengecualian sewa antaranya kedai buku, koperasi, kedai dobi atau mesin layan diri (vending machine) yang terjejas akibat penutupan sekolah.

“KPM juga akan memberi penyambungan kontrak sewaan kantin dan premis atau ruang di sekolah bawah KPM secara automatik untuk satu tahun apabila tempoh kontrak asal tamat,” dalam kenyataan tersebut.

Selain itu, KPM juga akan melanjutkan kontrak perkhidmatan kepada kontraktor Bekalan Makanan Bermasak yang terlibat dengan mengambil kira tempoh perkhidmatan yang terjejas.

Dalam perkembangan yang sama, bagi perkhidmatan Kebersihan Bangunan dan Kawasan, KPM akan melakukan pembayaran sepenuhnya seperti yang dinyatakan dalam kontrak, justeru tidak timbul isu kontraktor perlu memotong gaji pekerja mereka.

“KPM yakin inisiatif berkenaan dapat membantu meringankan beban kewangan penyedia perkhidmatan di institusi bawah KPM serta pekerja terlibat yang terkesan oleh pandemik COVID-19,” jelas kenyataan tersebut.

Dalam Pelan Pemulihan Negara (PPN), sektor pendidikan akan dibuka semula secara berperingkat pada fasa ketiga yang dijangka bermula September 2021.–AlHijrah Online


MUSLIMAH PUTRAJAYA BERSELAWAT: NORHAFIZAH MUSA DIGANTIKAN SUSULAN TERDAPAT ADUAN – JAKIM

PUTRAJAYA: Jabatan Kemajuan Islam Malaysia (JAKIM) hari ini tampil memperjelaskan berhubung isu pengguguran nama Penceramah Datuk Dr Norhafizah Musa bagi program Muslimah Putrajaya Berselawat.

Menurut Ketua Pengarah JAKIM Datuk Hakimah Mohd Yusoff, penceramah itu digantikan susulan terdapat aduan yang diterima.

“Program Muslimah Putrajaya Berselawat yang dijadual pada 24 September 2023 dianjurkan oleh sebuah pertubuhan bukan kerajaan dengan kerjasama Masjid Tuanku Mizan Zainal Abidin (MTMZA), Putrajaya.

“Susulan terdapat aduan yang diterima oleh pihak-pihak yang mempertikaikan penglibatan Datuk Dr. Norhafizah Musa dalam program tersebut, pihak MTMZA selaku rakan kerjasama program telah mengadakan perbincangan bersama penganjur utama program dan kesepakatan telah dipersetujui supaya langkah-langkah bagi mengelakkan isu berbangkit timbul, maka nama Datuk Dr. Norhafizah Musa telah digantikan dengan tokoh lain,” katanya dalam kenyataan hari ini.

Oleh itu beliau berharap isu itu tidak diperbesarkan dan menjadi hak penganjur untuk menentukan keputusan bagi memastikan program tersebut berjalan dengan lancar. — AlHijrah Online


NEGERI SEMBILAN: AKTIVITI PENGIMARAHAN BULAN RAMADHAN DI MASJID DAN SURAU DIBENARKAN

SEREMBAN: Negeri Sembilan membenarkan semua masjid dan surau beroperasi antara jam 4 pagi sehingga 12 tengah malam sepanjang bulan Ramadan ini.

Jabatan Hal Ehwal Agama Islam Negeri Sembilan (JHEAINS) mengeluarkan garis panduan tentang prosedur operasi standard (SOP) bagi pelaksanaan kebenaran tersebut.

Menurut kenyataan yang dikeluarkan, solat sunat tarawih dibenarkan yang mana pihak masjid boleh memilih antara lapan, sepuluh, atau 20 rakaat beserta tiga rakaat solat sunat witir.

“Tazkirah sebelum atau selepas solat tarawih tidak dibenarkan, imam diminta memendekkan surah yang dibaca bagi membolehkan solat diselesaikan lebih awal.

“Moreh dibenarkan dengan cara bungkusan dan boleh makan di masjid dengan mengikut penjarakan sosial,” katanya.

Tambahnya, aktiviti qiamullail, tadarus al-Quran, iktikaf harian serta aktiviti berbuka puasa turut dibenarkan dengan mematuhi SOP yang ditetapkan sementara iktikaf bermalam tidak dibenarkan.

Sementara itu, pelaksanaan kebenaran tersebut berada di bawah tanggungjawab jawatankuasa serta jemaah semasa berada di masjid dan surau.

“Ia termasuk menjaga penjarakan fizikal, memakai pelitup muka, membawa sejadah sendiri dan berwuduk dari rumah serta menghadkan penggunaan tandas,” katanya. —AlHijrah Online


LAGI ‘BELON API’ GAZA DILEPASKAN DI ISRAEL

BAITULMAQDIS: Pejuang Palestin melepaskan lebih banyak ‘belon api’ ke Israel selepas Zionis bertindak menyerang Gaza, semalam.

Menurut jurucakap bomba Israel, pihaknya memadamkan beberapa kebakaran yang berpunca daripada ‘belon api” di kawasan berdekatan Semenanjung Gaza selama dua hari berturut-turut.

Tindakan melepaskan ‘belon api’ untuk menunjukkan protes kepada tindakan Israel yang telah meluluskan ‘Perarakan Bendera’ diadakan di kawasan Baitulmaqdis.

Awal pagi semalam, Zionis Israel melancarkan serangan udara ke atas Gaza sekali gus mencabul persetujuan gencatan senjata bersama Hamas pada 21 Mei lalu seperti yang diumumkan

Dalam masa yang sama, ia merupakan serangan pertama selepas pentadbiran kerajaan Israel baharu yang diketuai Naftali Bennet.

Media Palestin memaklumkan tentera udara Israel menyasarkan sekurang-kurangnya satu lokasi di timur bandar Gaza iaitu selatan Khan Younes.–AlHijrah Online


GEMPA BUMI 6.7 SKALA RICHTER DI MINDANAO, DUA TERKORBAN

KUALA LUMPUR : Gempa bumi kuat berukuran 6.7 pada skala Richter melanda wilayah Mindanao, Filipina pada jam 9.04 pagi tadi.

Agensi berita antarabangsa melaporkan sekurang-kurangnya dua mangsa terbunuh.

Jabatan Meteorologi Malaysia dalam satu kenyataan hari ini memaklumkan gempa bumi itu berlaku 27 kilometer (km) di barat Digos City dengan kedalaman 10 km.

Gempa bumi yang berlaku di koordinat 6.8° utara 125.2° timur itu, bagaimanapun tidak membawa ancaman tsunami kepada Malaysia.


MALAYSIA TERUS GUNA PENGARUH DI PERINGKAT ANTARABANGSA SELESAI KEMELUT DI GAZA – ZAMBRY

PUTRAJAYA:  Malaysia akan terus menggunakan pengaruhnya di peringkat antarabangsa dan memainkan peranan aktif bersama-sama dengan negara lain dalam mencari jalan penyelesaian segera bagi kemelut di Gaza.

Menteri Luar Datuk Seri Dr Zambry Abdul Kadir berkata beliau akan melawat India esok dan seterusnya ke Qatar sebelum ke beberapa negara lain dalam usaha berterusan ke arah menghentikan pembunuhan beramai-ramai di Gaza oleh rejim Israel.

“Mungkin ada yang anggap Malaysia sebagai sebuah negara kecil, tetapi dalam konteks pengaruh Malaysia dalam kalangan negara-negara ASEAN, Pertubuhan Kerjasama Islam (OIC), G77, Pergerakan Negara-Negara Berkecuali (NAM) dan Global South, nama Malaysia sentiasa diberikan keutamaan dan suara Malaysia seringkali diminta,” katanya kepada pemberita di program Hari Wisma Putra, di sini pada Sabtu.

Beliau berkata demikian ketika ditanya mengenai kenyataan Duta Besar Palestin ke Malaysia Walid Abu Ali supaya Malaysia memainkan peranan yang lebih besar dengan menggalakkan negara lain untuk menunjukkan sokongan mereka kepada Palestin.

Mengenai keputusan Dewan Perwakilan Amerika Syarikat (AS) meluluskan rang undang-undang (RUU) berhubung sekatan terhadap pihak luar yang menyokong Hamas dan pergerakan Jihad Islam Palestin pada Rabu, Zambry berkata Malaysia sedang melihat langkah-langkah seterusnya yang boleh diambil bersama negara-negara lain.

“Saya rasa ini adalah sesuatu yang perlu kita perhatikan secara serius kerana ia tidak hanya akan memberi kesan kepada Malaysia tetapi juga negara-negara lain juga,” katanya.

Zambry sebelum ini berkata pihaknya akan melihat secara terperinci terlebih dahulu kandungan rang undang-undang berkenaan sebelum melaksanakan apa-apa tindakan susulan.

Lebih 9,000 rakyat Palestin terkorban dalam serangan tentera penceroboh Israel sejak 7 Okt, manakala lebih 32,000 lagi cedera dan lebih 2,000 masih hilang.–AlHijrah Online


EMPAT MAYAT TERAPUNG DITEMUKAN DI PERAIRAN JOHOR TIMUR

KOTA TINGGI: Empat mayat lelaki tanpa identiti ditemukan terapung di lokasi berbeza di sekitar perairan Johor Timur dalam tempoh masa 48 jam sejak Selasa lepas.

Timbalan Pengarah (Operasi) Zon Maritim Tanjung Sedili Komander Maritim Mohd Najib Sam berkata Pusat Penyelaras Mencari dan Menyelamat Maritim (MRSC) Johor Bahru menerima maklumat penemuan dua mayat terapung oleh nelayan tempatan pada Selasa lepas di perairan Pulau Lima, masing-masing pada pukul 12.50 tengah hari dan 1.10 tengah hari.

“Dua mayat lagi ditemukan semalam iaitu satu mayat ditemukan oleh pemancing di kedudukan 8.6 batu nautika timur laut Tanjung Balau pada pukul 10.30 pagi, manakala satu lagi mayat ditemukan oleh nelayan tempatan di kedudukan 16 batu nautika timur laut Tanjung Sedili Besar kira-kira pukul 12.40 tengah hari,” katanya dalam kenyataan hari ini.

Menurut beliau keempat-empat mayat telah diserahkan kepada pihak polis dan dibawa ke Hospital Kota Tinggi untuk tindakan lanjut.

Mohd Najib berkata kesemua mangsa disyaki warga asing dan kemungkinan berlakunya kejadian bot karam, namun setakat ini MRSC Johor Bahru atau mana-mana balai polis belum menerima sebarang aduan mengenai orang hilang di laut.

“MRSC Johor Bahru juga telah bertanya kepada pihak Badan Nasional Pencarian dan Pertolongan (BASARNAS) Indonesia, namun tiada dilaporkan orang hilang setakat ini,” katanya.

Orang ramai yang mempunyai maklumat berkaitan insiden itu boleh menghubungi Pusat Operasi Maritim Negeri Johor di talian 07-2199401 yang beroperasi 24 jam.–AlHijrah Online


INSIDEN TANAH MENDAP DI LESTARI PERDANA KEJADIAN KALI KEDUA

SERI KEMBANGAN: Kejadian tanah mendap di Lestari Perdana, Bandar Putra Permai, di sini, semalam disahkan kali kedua berlaku.

Pegawai Daerah Petaling, Datuk Johary Anuar, berkata mengikut rekod, kejadian tanah mendap pernah berlaku pada 2017 di lokasi sama.

“Ini merupakan kejadian kali kedua yang berlaku di kawasan ini membabitkan tanah mendap dan pihak kami memandang serius perkara tersebut. Kita akan bekerjasama dengan beberapa agensi lain untuk mengenal pasti punca sebenar kejadian,” katanya pada sidang media di lokasi kejadian, hari ini.

Ketika ini, kerja memasang cerucuk di sekitar kawasan tersebut sedang giat dijalankan sejak semalam dan kerja pemulihan dijangka akan mengambil masa kira-kira seminggu.

“Ia bagi memastikan tiada pergerakan tanah bagi mengelak kejadian berulang. Kami memandang serius perkara ini dan akan bekerjasama dengan beberapa agensi lain untuk mengenal pasti punca kejadian.

“Laporan kejadian akan disiapkan sejurus kajian tanah mendap dapat dilakukan sepenuhnya,”katanya.

Sementara itu, Ketua Polis Daerah Subang Asisten Komisioner A A Anbalagan berkata, sebanyak 17 premis komersial di sekitar kawasan berkenaan telah diarahkan menghentikan operasi perniagaan untuk sementara waktu.

“Premis terletak kira-kira 150 meter dari lokasi kejadian diarah untuk memberhentikan sebarang operasi.

“Kami juga sudah mengambil langkah berjaga-jaga dan memaklumkan kepada pemilik premis untuk hentikan operasi sehingga hami dapat pastikan keadaan kembali selamat sepenuhnya,” katanya.

Kejadian tanah mendap di lokasi berkenaan kira-kira 6.38 petang semalam telah mengakibatkan sekurang-kurangnya lima kenderaan rosak.

Bagaimanapun, tiada kemalangan jiwa dilaporkan dalam kejadian itu. –AlHijrah Online


GAGAL CARI JODOH, PENJAWAT AWAM PUKUL SEORANG WANITA

KUALA LUMPUR: Seorang wanita berusia 34 tahun dipukul seorang lelaki yang merupakan penjawat awam akibat gagal mencari jodoh.

Ketua Polis Daerah Cheras, Asisten Komisioner Muhammad Idzam Jaafar berkata, siasatan awal mendapati kejadian berpunca daripada perselisihan faham di antara pengadu dan suspek dimana suspek yang berusia 35 tahun telah membayar wang sebanyak RM2,500 kepada pengadu untuk mencari calon jodoh di laman web Matrimony tetapi tiada calon jodoh ditemui dalam masa enam bulan.

“Suspek telah membawa pengadu masuk ke dalam lif untuk turun ke bawah. Semasa di dalam lif, suspek telah memukul pengadu berkali-kali menggunakan tangan di bahagian kepala.

“Pengadu mengalami pendarahan di kepala dan telah mendapat rawatan di Hospital Canselor Tuanku Muhriz UKM (HCTM), Cheras Kuala Lumpur,” katanya dalam kenyataan hari ini.

Tambahnya pihak polis telah mengenal pasti seorang penjawat awam yang terlibat dalam kejadian tersebut dan kes disiasat di bawah Seksyen 323 Kanun Keseksaan iaitu mencederakan orang.

“Penjawat awam itu akan dipanggil untuk memberi keterangan bagi membantu siasatan.

“Pihak Polis mengingatkan orang ramai supaya tidak mengambil tindakan sendiri dan sentiasa mematuhi undang-undang sedia ada. Orang ramai juga diminta supaya tidak menularkan video yang boleh mendatangkan kegusaran awam,” katanya.

Ujarnya orang ramai yang mempunyai sebarang maklumat berhubung kejadian ini boleh menghubungi IPD Cheras di talian 013-2165881, Hotline Polis Kuala Lumpur di talian 03- 2146 0584 / 585 atau mana-mana balai polis yang berdekatan. – AlHijrah Online


‘FACE SHIELD’: PROGRAM TV ALHIJRAH SAHUT S.O.P. KERAJAAN

KUALA LUMPUR: Program bual bicara pagi TV AlHijrah, Assalamualaikum, pada Isnin melakar sejarah dengan memulakan siaran pertamanya untuk tahun 2021 dengan penampilan dua pengacara memakai pelindung muka atau face shield.

Ia sebagai menyahut seruan kerajaan, khususnya Kementerian Kesihatan Malaysia (KKM) dalam mengekang penularan virus COVID-19, bukan sahaja dalam aspek pematuhan penjarakan fizikal antara individu, tetapi juga pemakaian pelitup muka dan pelindung muka buat kru penerbitan termasuk barisan pengacara.

Menurut Ketua Pegawai Eksekutif TV AlHijrah, Namanzee Harris, saluran televisyen berkenaan komited menyokong malah mahu menjadi contoh teladan kepada masyarakat, khususnya para penonton dalam mempromosi kehidupan dalam kelaziman baharu asas yang sering diuar-uarkan oleh pihak kerajaan.

Sementara itu, pengacara yang bersiaran hari ini, Farah Diana Anuar menyifatkan, beliau teruja dengan pemakaian ‘face shield’ pada siaran hari ini dan hari-hari mendatang.

“Walaupun kekok pada awalnya, tetapi kita perlu sedar bahawa ia sebenarnya berfungsi sebagai pelindung diri juga.”

Lebih mengujakan Farah Diana, ia penampilan sulungnya selepas mengambil cuti dua bulan daripada bersiaran berikutan kelahiran cahaya mata ketiga.

Turut teruja dengan penampilan menggunakan pelindung muka, rakan pengacara kepada Farah Diana, Nurazidah Mohamed.

Nurazidah turut menyifatkan tugasannya sebagai pengacara yang perlu berdepan berbelas-belas ahli panel dan tetamu undangan sememangnya menuntut penjagaan prosedur operasi standard (SOP) yang sempurna termasuklah memakai pelindung muka.

“Dengan pemakaian face shield ini saya rasa diri lebih dilindungi daripada virus-virus yang tidak kelihatan. Malah saya juga yakin dengan kebaikan penguatkuasaan SOP yang dikeluarkan oleh pihak TV AlHijrah kepada semua penyampai.”

Selain penggunaan pelindung muka bagi pengacara, para tetamu undangan di studio juga perlu mengenakan alatan sama yang disediakan pihak produksi Assalamualaikum.

Sementara itu, bermula hari ini, lebih banyak program di TV AlHijrah akan mula mengenakan pemakaian pelindung muka khusus bagi program bual bicara secara langsung mahu pun rakaman, antaranya; Analisis, Tijarah, 60 Minit Bersama, My #Qurantime, Cinta Ilmu dan Dengar.

31 Disember lalu, TV AlHijrah buat julung kalinya menyiarkan program khas malam tahun baharu, Hijrah Berselawat dengan kesemua peserta di atas pentas mengenakan face shield.

Persembahan pada malam berkenaan menampilkan Ustaz Don Daniyal Don Biyajid sebagai pentausiah, serta alunan selawat yang dipersembahkan oleh kumpulan In Team, Hijjaz, Almawlid dan Tomok. – AlHijrah Online / Ardi Herman Mohd Mardzi


WANITA DIDAKWA SIMBAH ANAK LELAKI DENGAN AIR PANAS

MELAKA: Seorang wanita mengaku tidak bersalah di Mahkamah Sesyen Ayer Keroh di sini hari ini atas pertuduhan menyimbah air panas terhadap anak lelakinya yang berusia 13 tahun, tahun lepas.

Tertuduh, 37, didakwa dengan sengaja menyebabkan kecederaan parah ke atas anak kandungnya itu dengan cara menyimbah air panas ke arah mangsa dalam kejadian pada 2.56 pagi, di sebuah rumah di taman perumahan kakitangan kerajaan di Sungai Udang, pada 27 Jun 2022.

Dia didakwa di bawah Seksyen 326 Kanun Keseksaan kerana mendatangkan cedera dan dibaca bersama Seksyen 326A kanun sama yang memperuntukkan hukuman penjara sehingga 20 tahun serta denda atau sebat.

Dilaporkan, tertuduh bertindak demikian berikutan berang dengan anak kedua daripada empat beradik itu yang menghabiskan data jalur lebar telefon bimbitnya.

Tertuduh sebelum itu juga didakwa sering memukul anaknya dan tidak dilaporkan kepada pihak  berkuasa, namun terbongkar selepas rakan mangsa menyedari kotoran seperti kesan luka pada baju sekolah dipakai remaja terbabit.

Rakan mangsa kemudian memaklumkan kejadian itu kepada ibunya sebelum laporan dibuat kepada pihak polis.

Terdahulu, pendakwaan yang dikendalikan Timbalan Pendakwa Raya Wardah Ishar memohon agar mahkamah tidak membenarkan jaminan memandangkan tertuduh dan mangsa tinggal di rumah sama.

Tertuduh yang tidak diwakili peguam bagaimanapun tidak membuat sebarang rayuan bagi jaminan.

Hakim Mohd Sabri Ismail kemudian bersetuju dengan permohonan pihak pendakwaan untuk tidak membenarkan ikat jamin selain menetapkan 26 Okt ini untuk sebutan semula kes.–AlHijrah Online


RAKYAT GAZA RASA TERSISIH DI TENGAH SERANGAN BERTALU-TALU ISRAEL — SUKARELAWAN PALESTIN

KUALA LUMPUR:  Penduduk di Gaza berasa tersisih di tengah serangan berterusan Israel ke atas wilayah yang terkepung, kata seorang sukarelawan Palestin, Dr Tareq M. Altalmas dan menyeru penyelesaian konkrit untuk mengakhiri “genosid” berkenaan.

Penyelaras Misi Keamanan Global Malaysia (GPM) di pusat kemanusiaan di Gaza itu menegaskan bahawa masyarakat antarabangsa perlu memberi tumpuan ke arah menghentikan kekejaman Israel melalui usaha diplomasi.

“Malangnya, belum ada tindakan yang jelas dilakukan berhubung perkara ini,” katanya kepada Bernama ketika dihubungi melalui aplikasi WhatsApp pada Khamis.

Tareq berkata ia menyayat hati apabila menyaksikan kain kafan antara barangan yang dibawa oleh masuk trak bantuan kemanusiaan ke Gaza melalui lintasan Rafah baru-baru ini.

“Ia menyayat hati untuk menghantar kain kafan, (Seolah-olah) mereka menunggu kita mati namun perkara yang paling diperlukan ketika ini ialah kain kafan,” katanya sambil menjelaskan bahawa 20 trak yang membawa bantuan kemanusiaan itu tidak mencukupi untuk menampung keperluan seluruh penduduk Gaza.

“Ini bermakna setiap orang di Gaza akan mendapat 0.0000084 kotak makanan. Pada hari biasa, 500 trak memasuki Gaza, dan sekarang sudah 23 hari berlalu tanpa sebarang bantuan,” katanya.

Tareq dan pasukannya memberi tumpuan membekalkan keperluan asas seperti makanan, air, dan kit kebersihan kepada mangsa yang cedera dan mereka yang hilang tempat tinggal di Bandar Gaza, kem pelarian al-Nusairat di tengah-tengah Semenanjung Gaza, dan Khan Yunis di selatan Gaza.

Selain bekalan perubatan, Tareq menekankan bahawa bahan api juga antara keperluan yang mendesak pada masa ini bagi memastikan satu-satunya loji janakuasa elektrik di Gaza terus berfungsi.

Seterusnya ia akan membantu hospital beroperasi, membolehkan kedai roti menghasilkan roti dan membolehkan pusat penapisan air memproses air untuk diminum.

Beliau berkata bahawa sebuah hospital Indonesia telah menutup penjana elektrik utama dan kini bergantung kepada penjana elektrik yang lebih kecil. Ini bermakna hanya sebahagian kecil hospital dapat beroperasi disebabkan kekurangan bahan api.

Operasi pembedahan pula dilakukan di koridor-koridor hospital tanpa keperluan minimum seperti pensterilan alatan bedah atau anestetik.

“Terlalu banyak perkara diperlukan sebenarnya, kami sebagai organisasi kemanusiaan tidak dapat mencari makanan di pasar-pasar untuk dibekalkan kepada pelarian di sekolah-sekolah,” katanya.

Tareq juga menekankan keperluan membenarkan lebih ramai mangsa yang cedera masuk ke Mesir bagi menerima rawatan yang lebih baik, kerana hanya sejumlah kecil yang dibenarkan masuk ke negara itu baru-baru ini.

“Pada mulanya, mereka membenarkan kemasukan 80 orang yang cedera, namun 10 daripadanya terpaksa pulang ke Gaza kerana tidak mempunyai pasport. Sebahagian daripada 10 pesakit itu telah meninggal dunia disebabkan kecederaan mereka.

“Ramai mangsa dibawa ke hospital dari kediaman mereka yang telah ranap, jadi kebanyakan pasport berada di bawah runtuhan. Kami mempunyai puluhan ribu pesakit yang cedera dengan sektor perubatan yang lumpuh,” katanya.

Tareq berkata serangan udara Israel ke atas kem pelarian Jabalia pada Rabu memburukkan keadaan kerana kem itu menjadi kediaman sementara bagi kebanyakan penduduk Gaza yang hilang tempat tinggal sejak ia ditubuhkan pada 1648.

Beliau berkata walaupun serangan itu orang ramai kekal berada di kem kerana tiada lagi tempat yang selamat di Gaza dengan operasi darat Israel telah memisahkan Gaza menjadi dua bahagian iaitu selatan dan utara, sekali gus menghalang orang ramai daripada berpindah.

Seramai 9,061 rakyat Palestin terbunuh dalam serangan Israel sejak 7 Okt, dengan lebih 32,000 cedera manakala lebih 2,060 masih hilang, kebanyakannya dipercayai tertimbus di bawah runtuhan..

Data kerajaan juga menunjukkan bahawa lebih 1.5 juta rakyatnya hilang tempat tinggal, dan lebih 200,000 unit kediaman musnah, termasuk 212 sekolah, 52 masjid dan tiga gereja, katanya.–AlHijrah Online


FASA ‘PERALIHAN KE ENDEMIK’ BERMULA 1 APRIL

KUALA LUMPUR: Malaysia akan memasuki Fasa ‘Peralihan Ke Endemik’ bermula 1 April 2022.

Perdana Menteri Datuk Seri Ismail Sabri Yaakob berkata, Fasa ‘Peralihan Ke Endemik’ ini merupakan strategi keluar untuk membolehkan rakyat Malaysia kembali semula kepada kehidupan yang hampir normal selepas hampir dua tahun berperang dengan COVID-19.

“Fasa ini juga merupakan fasa sementara sebelum negara beralih ke Fasa Endemik yang mana ia tertakluk kepada pengumuman yang hanya boleh dibuat oleh Pertubuhan Kesihatan Dunia (WHO),” katanya dalam sidang media hari ini.

Tambah beliau terdapat beberapa prosedur operasi standard (SOP) COVID-19 yang berubah dan kekal bermula 1 April nanti antaranya:

Selain itu Ismail Sabri berkata dengan pengumuman peralihan ke endemik, had kapasiti 50 peratus untuk aktiviti yang melibatkan perkumpulan ramai dimansuhkan secara menyeluruh namun penjarakan fizikal masih digalakkan.

Kerajaan juga telah memutuskan supaya sempadan negara turut dibuka semula pada 1 April ini.

“Saya percaya, ini antara pengumuman besar yang paling dinanti-nantikan oleh rakyat.

“Pengumuman ini juga akan merancakkan semula ekonomi negara secara keseluruhan khususnya industri pelancongan yang terjejas teruk akibat pandemic.” katanya.

Ujarnya dengan pembukaan itu, rakyat Malaysia yang mempunyai dokumen perjalanan yang sah kini boleh keluar masuk negara seperti biasa serta dibenarkan untuk pergi ke mana-mana negara yang turut membuka pintu sempadannya kepada pengembara luar.

Pun begitu terdapat beberapa prosedur yang wajib dipatuhi sama ada rakyat Malaysia sendiri mahupun pengembara luar yang ingin masuk ke Malaysia.

“Bagi yang telah menerima vaksinasi lengkap, tiada keperluan untuk menjalani sebarang tempoh kuarantin dan hanya perlu melalui ujian pengesanan COVID-19 RT-PCR dua hari sebelum berlepas serta ujian RTK-Ag (profesional) dalam tempoh 24 jam selepas ketibaan.

“Bagi status vaksinasi lain seperti tidak menerima vaksin atas sebab perubatan dan tidak menerima sebarang vaksinasi, Menteri Kesihatan akan memperincikan prosedurnya untuk makluman umum esok,” kata Ismail Sabri. — AlHijrah online


“ADA PIHAK YANG HIPOKRIT DALAM ISU PALESTIN” – ANWAR

NEW YORK: Konflik Palestin-Israel antara yang menjadi tumpuan utama Kenyataan Negara oleh Perdana Menteri, Datuk Seri Anwar Ibrahim pada Perhimpunan Agung Pertubuhan Bangsa-Bangsa Bersatu (PBB) atau UNGA ke-78, di New York, Amerika Syarikat.

Jelas Perdana Menteri, ketika kezaliman dan penindasan berlaku ke atas rakyat Palestin, namun terdapat pihak yang munafik atau hipokrit dalam isu berkenaan.

“Terdapat kemunafikan yang nyata dalam mendepani isu Palestin. Masyarakat antarabangsa mesti bersuara menentang kekejaman pihak-pihak yang dilakukan terhadap rakyat Palestin, biar pun pihak berkenaan bersuara dengan tegas menentang pencabulan hak asasi manusia, ketidak-adilan dan rejim yang menindas.”

Tambah Anwar, politik mengusir dan merampas tanah yang dimiliki rakyat Palestin semakin rakus dilakukan, dalam usaha membina lebih banyak penempatan haram.

“Ini jelas satu pelanggaran yang berat terhadap undang-undang antarabangsa, malah menterjemah halangan lebih besar kepada penyelesaian dua negara, apatah lagi siri pembunuhan masih berterusan.”

Ucapan Datuk Seri Anwar yang berlangsung selama kira-kira 17 minit itu turut mendapat tepukan gemuruh daripada delegasi negara-negara lain yang menyokong Kenyataan Negara yang disampaikan.

Ia turut disiarkan secara langsung di semua saluran televisyen utama negara, termasuk TV Alhijrah. –Alhijrah Online


RAYUAN PENYANDANG KERUSI PARLIMEN KLANG, PENGUNDI UNTUK HALANG PRU DITOLAK, PRU15 DITERUSKAN

PUTRAJAYA: Mahkamah Rayuan hari ini menolak saman yang dikemukakan penyandang kerusi Parlimen Klang Charles Santiago dan seorang pengundi Parlimen Pandan bagi menghalang Suruhanjaya Pilihan Raya (SPR) daripada mengadakan Pilihan Raya Umum ke-15 (PRU15).

Susulan keputusan itu, hari pengundian yang ditetapkan SPR pada Sabtu ini akan diteruskan.

Hakim Datuk Azizah Nawawi, yang mengetuai panel tiga hakim, berkata keputusan untuk membubarkan Parlimen adalah budi bicara mutlak Yang di-Pertuan Agong dan budi bicara Seri Paduka tidak wajar diadili oleh mahkamah.

“Menurut Perlembagaan Persekutuan, hanya Yang di-Pertuan Agong mempunyai kuasa membubarkan Parlimen di bawah Perkara 55 (2) Perlembagaan Persekutuan dan kemudiannya pilihan raya umum hendaklah diadakan,” kata Azizah yang bersidang bersama Datuk Che Mohd Ruzima Ghazali dan Datuk See Mee Chun.

Beliau berkata perintah yang dimohon Santiago dan Syed Iskandar Syed Jaafar untuk menghalang SPR daripada mengambil langkah menjalankan PRU15 adalah tidak boleh dipertahankan di sisi undang-undang.

“Suruhanjaya Pilihan Raya mempunyai tugas perlembagaan untuk menjalankan pilihan raya umum di bawah Perkara 113 Perlembagaan Persekutuan dalam tempoh 60 hari selepas Parlimen dibubarkan seperti yang diperuntukkan di bawah Perkara 55 (4) Perlembagaan Persekutuan,” kata Azizah.

Beliau memetik kes sebelum ini yang menyatakan SPR tidak boleh dihalang atau dilarang daripada melaksanakan tugas perlembagaannya di bawah Perlembagaan Persekutuan.

Dalam keputusan mahkamah, hakim itu berkata walaupun terdapat merit dalam dakwaan perayu bahawa isu sama ada Perdana Menteri mesti bertindak atas nasihat kabinet untuk memohon pembubaran Parlimen adalah perkara yang boleh dicabar di mahkamah, permohonan pembubaran Parlimen telah diterima oleh Yang di-Pertuan Agong dan keputusan Seri Paduka tetap tidak boleh diadili.

Beliau berkata rayuan Santiago dan Syed Iskandar tidak mempunyai merit dan menolak tindakan undang-undang mereka tanpa arahan mengenai kos.

Beliau berkata hakim Mahkamah Tinggi tidak salah untuk membatalkan saman pemula Santiago dan menolak permohonan Syed Iskandar bagi mendapatkan kebenaran memulakan semakan kehakiman atas alasan keputusan Yang di-Pertuan Agong untuk membubarkan Parlimen tidak boleh diadili.

Sementara itu, Azizah juga menolak permohonan peguam R. Kengadharan yang mewakili Syed Iskandar untuk injunksi sementara bagi menghalang SPR daripada menjalankan pilihan raya umum sementara menunggu permohonan kebenaran merayu difailkan di Mahkamah Persekutuan.

Santiago, yang mahu mahkamah mengembalikan semula saman pemula beliau terhadap Perdana Menteri sementara iaitu Datuk Seri Ismail Sabri, kerajaan Malaysia dan SPR, memohon beberapa perintah termasuk deklarasi bahawa permintaan Perdana Menteri kepada Yang di-Pertuan Agong untuk membubarkan Parlimen adalah terbatal dan tidak sah kerana tidak dilakukan atas nasihat Kabinet.

Syed Iskandar pula memohon mahkamah memberi kebenaran kepada beliau untuk memulakan semakan kehakiman bagi mencabar pembubaran Parlimen dan langkah mengadakan pilihan raya umum.

Saman pemula Santiago dibatalkan pada 28 Okt selepas Mahkamah Tinggi membenarkan permohonan kerajaan.

Mahkamah Tinggi yang sama turut menolak permohonan Syed Iskandar untuk kebenaran bagi memulakan semakan kehakiman.

Prosiding hari ini dijalankan secara dalam talian.

Peguam Datuk Malik Imtiaz Sarwar dan A. Surendra Ananth mewakili Santiago manakala peguam Tan Sri Zulkefli Ahmad Makinudin dan Datuk Wira Mohd Hafarizam Harun mewakili Ismail Sabri, kerajaan Malaysia serta SPR.

Bagi kes Syed Iskandar, beliau diwakili peguam Yasmeen Soh  Sha-Nisse manakala Peguam Kanan Persekutuan Shamsul Bolhassan, Ahmad Hanir Hambaly @ Arwi dan Peguam Persekutuan Low Wen Zhen mewakili Pengerusi SPR Ismail Sabri dan kerajaan. –AlHijrah Online


AMBIL DOS PENGGALAK VAKSIN COVID-19, SIAP SIAGA SAMBUT HARI RAYA – DG HISHAM

KUALA LUMPUR: Orang ramai disarankan untuk mendapatkan dos penggalak vaksin COVID-19 sebagai perlindungan diri dan keluarga.

Ketua Pengarah Kesihatan Tan Sri Dr Noor Hisham Abdullah berkata, langkah tersebut sebagai satu usaha menyambut Hari Raya akan datang.

“Sila dapatkan dos penggalak vaksin COVID-19 untuk perlindungan diri dan keluarga.

“Ia sebagai satu usaha bersama kesiapsiagaan menyambut Hari Raya nanti, InsyaAllah,” menerusi ciapannya di Twitter.

Sila dapatkan dos penggalak vaksin covid-19 untuk pelindungan diri dan keluarga sebagai satu usaha bersama kesiapsiagaan menyambut Hari Raya nanti. InshaAllah

Sementara itu, Noor Hisham memaklumkan setiap vaksin mempunyai kesan sampingan seperti kesakitan otot, demam atau sakit kepala.

Namun, keadaan tersebut bukanlah merupakan satu petanda yang buruk.

“Sedikit ketidakselesaan untuk hasil yang lebih baik, InsyaAllah,” katanya.

Setakat 15 Januari, jumlah kes positif COVID-19 baharu merekodkan sebanyak 3,074 kes sekali gus menjadikan jumlah kumulatif sebanyak 2,805,337 kes.—AlHijrah Online


LELAKI BANTU PADAM KEBAKARAN NYARIS MAUT

KOTA BELUD: Niat seorang lelaki untuk membantu memadamkan kebakaran rumah di Kampung Suang Punggur, hampir menyebabkan dia maut apabila terkena renjatan elektrik.

Menurut laporan, dalam kejadian jam 10.25 malam itu, mangsa Mohammad Azhar Julin, 20, sedang memberi bantuan awal sebelum pasukan bomba tiba dan bernasib baik sempat diselamatkan penduduk.

Ketua Balai Bomba dan Penyelamat (BBP) Daerah Kota Belud, Muhammad Syazwan Latun, berkata pihaknya menerima panggilan kecemasan jam 10.28 malam dan enam anggota dikerah ke lokasi bersama Unit Bantuan Perkhidmatan Kecemasan (EMRS).

Apabila tiba di lokasi, pasukannya yang turut dibantu lima anggota Bomba Bantuan, mendapati terdapat seorang mangsa terkena renjatan elektrik.

“Mangsa bernasib baik sempat ditarik penduduk yang berada di lokasi dan dihantar ke hospital Kota Belud dalam keadaan sedar untuk rawatan lanjut.

“Sebuah rumah jenis tidak kekal dan sebuah motosikal terbakar 100 peratus, namun kejadian tidak membabitkan sebarang kemalangan jiwa,” katanya seperti dilapor Berita Harian.

Menurutnya, api berjaya dikawal jam 11.19 malam sebelum operasi ditamatkan jam 11.50 malam dengan punca kejadian dan anggaran kerugian masih dalam siasatan. –AlHijrah Online


Israel jadikan masjid Palestin kelab malam

BAITULMAQDIS, 15 April – Pihak berkuasa Israel mencetuskan
kemarahan umat Islam Palestin apabila menukar Masjid Al Ahmar di wilayah yang
diduduki menjadi sebuah kelab malam.

Ia mula diceroboh pelampau Yahudi pada 1948.

Sinar Harian memetik laporan agensi berita menyebutkan bangunan itu pada mulanya dijadikan sekolah Yahudi, kemudian pusat bagi kempen pilihan raya Parti Likud dan kemudian kedai pakaian sebelum ditukar kepada kelab malam.

“Masjid Al Ahmar mendapat namanya kerana ia dibina
menggunakan batu berwarna merah. Hari ini, masjid itu dibuka untuk hampir semua
acara kecuali solat bagi penduduk Muslim.

“Masjid ini mempunyai nilai sejarah dan seni bina tersendiri.
Ia dibina oleh Mameluke Sultan Al Daher Baibar (1223-1277 Sebelum Masihi),”
kata ahli sejarah dan penduduk tempatan, Mustafa Abbas.

Tambahnya, penduduk Islam yang melawat masjid berkenaan
sering berdepan serangan pendatang Yahudi.

Sementara itu, Setiausaha Infak Safed dan Tiberias, Khair
Tabari, berkata beliau menunggu mahkamah Nazareth membuat keputusan mengenai
aduan yang difailkan meminta masjid itu dikosongkan dan dikembalikan kepada
agensi itu.

Tabari menambah, beliau menyertakan dokumen membuktikan
pemilikan masjid berkenaan dan menggesa parti politik dan badan popular
meningkatkan kerjasama dengannya dalam usaha menyelamatkan masjid itu daripada
sebarang pelanggaran.

Beberapa tahun lalu, rejim Zionis dilihat sengaja mencetuskan
konfrontasi apabila membuka beberapa bar dan pusat hiburan berhampiran Masjid
aAl-Aqsa yang merupakan tempat suci ketiga umat Islam.


UNIVERSITI ANJUR KONSERT TANPA KEBENARAN DIKOMPAUN RM25,000

KUALA NERUS: Sebuah universiti awam di Terengganu yang tular baru-baru ini kerana menganjurkan konsert tanpa kebenaran, dikompaun RM25,000.

Datuk Bandar Kuala Terengganu, Rosli Latif berkata, notis kompaun itu sudah diserahkan kepada pengurusan universiti itu pada minggu lalu dengan tindakan mengikut Enakmen Hiburan dan Tempat Hiburan 2002.

Katanya siasatan juga mendapati konsert tanpa kebenaran itu tiada permohonan permit dikemukakan kepada pihak bertanggungjawab.

“Pengurusan UA terbabit diberi tempoh 14 hari untuk menjelaskan kompaun dan tindakan seterusnya akan dikenakan jika gagal berbuat demikian,” katanya seperti dilapor media tempatan.

Terdahulu tular sebuah video memaparkan satu konsert tanpa pengasingan tempat duduk antara lelaki dan wanita yang dikatakan di dalam dewan sebuah IPTA di Terengganu.—AlHijrah Online


TRANSFORMASI PENGURUSAN DAN PENTADBIRAN ISLAM DI MALAYSIA: BAGAIMANA? MENGAPA?

Oleh  Senator Datuk Dr Zulkifli Mohamad al-Bakri

Berbanding Menteri-Menteri lain yang sudah lama berpengalaman dalam urustadbir negara dan negeri, saya mungkin dilihat sebagai underdog.

Seorang anak kampung, berlatarbelakangkan pengajian agama, tampil dengan imej apolitikal dan tidaklah selantang ahli-ahli politik dalam berhujah. Iyelah, anak kampung yang cuma tahu bermandi peluh dengan lembu dan kerbau selepas waktu sekolah, tiba-tiba jadi Pak Menteri!

Namun, ianya tidak menjadi masalah kepada saya kerana masyarakat Malaysia (tanpa mengira agama dan bangsa) yang mengikuti saya sejak dahulu, tahu dan nampak apa yang saya telah buat sepanjang menjadi Mufti Wilayah Persekutuan. Tidak ada apa-apa yang saya perlu sembunyikan.

Saya tidaklah berbangga dengan Anugerah Ikon Integriti dan Anti Rasuah Negara yang baharu saya terima pada Disember 2019 oleh Suruhanjaya Pencegahan Rasuah Malaysia.

Ianya satu amanah yang amat berat untuk saya zahirkan sepanjang memegang jawatan ini.

Firman Allah SWT:

إِنَّ اللَّهَ يَأْمُرُكُمْ أَنْ تُؤَدُّوا الْأَمَانَاتِ إِلَى أَهْلِهَا وَإِذَا حَكَمْتُمْ بَيْنَ النَّاسِ أَنْ تَحْكُمُوا بِالْعَدْلِ Maksudnya: “Sesungguhnya Allah menyuruh kamu supaya menyerahkan segala jenis amanah kepada ahlinya (yang berhak menerimanya), dan apabila kamu menjalankan hukum di antara manusia, (Allah menyuruh) kamu menghukum dengan adil.” (Surah al-Nisa’: 58)

Ada lima katakunci (4A 1H) yang disampaikan-Nya dalam ayat ini:

i. Al-Amr (Perintah)ii. Al-Amānah (Integriti)iii. Al-Ahl (Kepakaran)iv. Al-Hukm (Hukum)v. Al-‘Adl (Adil)

Saya cuba untuk melihat daripada perspektif yang berbeza dalam urustadbir negara.

Sebagai individu yang bertanggungjawab untuk mengemudi agensi-agensi agama dalam Persekutuan, ada enam perkara yang amat saya tekankan; identiti, nilai, platform, natijah, masa depan dan what’s next?

• IdentitiDengan identiti yang jelas, persoalan-persoalan seperti who you are, what are your problems dan who you solve them for? mampu dijawab dengan baik. Ia akan membawa kepada satu halatuju pemasaran, tawaran dan mesej yang jelas.

Paling penting bagi sesebuah organisasi adalah menghapuskan silo thinking. Kebiasaanya silo thinking terjadi dalam sesebuah organisasi apabila ketua, jabatan, pengurus, kumpulan atau staf yang mempunyai prestasi kerja yang amat cemerlang, tetapi gagal untuk mengatur urustadbir kerja bagi mencipta kecemerlangan prestasi organisasi. Kelompok-kelompok silo thinking ini akhirnya bersaing sesama sendiri dalam merebut bajet, wang, kelengkapan dan tenaga kerja. Inilah yang melemahkan organisasi.

• NilaiApa nilai yang ingin dibawa? Apabila memandang jawatan saya “Menteri di Jabatan Perdana Menteri (Hal Ehwal Agama), mungkin ada yang menjawab, “Mestilah nilai-nilai Islam!”. Pada saya, cukuplah berpegang dengan kaedah:

العِبْرَةُ بِالْمُسَمَّيَاتِ لَا بِالْأَسْمَاءِ“Penilaian adalah pada apa yang dinamakan bukan pada nama-nama.”

Falsafah etika dan moral Islam itu sifatnya universal. Memandangkan saya seorang Muslim, sudah pasti saya mengutamakan nilai-nilai Islam untuk diterapkan dalam urustadbir.

Namun, gunalah apa jua istilah dan perbandingan dengan mana-mana idea falsafah etika dan moral di Timur dan Barat yang sesuai dengan fitrah manusia, jika dikaji dengan mendalam, ia pasti wujud dalam wacana falsafah etika dan moral Islam berpandukan al-Qur’an dan al-Sunnah. Two sides of the same coin.

• PlatformMedia sosial adalah platform terbaik dan wajar untuk dimanfaatkan secara menyeluruh bagi sebaran maklumat. Ini bukan masanya untuk berada dalam zon tersendiri, tertutup dan terasing dengan dunia maya. Jika televisyen ada prime time, media sosial tiada masa khusus. Itulah kebaikan dan juga keburukannya.

Rakyat perlukan maklumat dengan kadar sepantas yang mungkin. Jika terlambat, apa sahaja boleh berlaku samada dalam kawalan atau luar kawalan. Maka, agensi-agensi Kerajaan seharusnya memanfaatkan dan memastikan penggunaan media sosial dan pengaliran maklumat yang telus, berhemah dan memberi impak positif kepada Sektor Awam.

• Natijah
Sabda Nabi SAW:

وَإِنَّمَا الأَعْمَالُ بِالخَوَاتِيمِ

Maksudnya: “Sesungguhnya amalan-amalan (seorang hamba) itu tergantung pada amalan-amalan penutupnya.” (Riwayat al-Bukhari, no. 6607)

Perbuatan di sini membawa maksud amal soleh ataupun amal buruk. Maksud “amalan-amalan penutup” adalah apa yang dilakukannya pada penghujung umurnya dan akhir hayatnya. Inilah yang dihuraikan oleh al-Baji dalam Syarah al-Muwatta’ bahawa amalan akhir bagi seseorang insan itulah hak baginya dan dengannya dia diberi balasan.

Sesiapa yang berpindah dari amal buruk kepada amal yang lebih baik, dikira sebagai orang yang bertaubat. Sesiapa yang berpindah dari iman kepada kufur, dikira murtad.

Islam adalah agama yang menekankan penganutnya mempunyi visi dan misi yang jelas. Oleh itu, Rasulullah SAW menegaskan hal seperti di atas. Secara tidak langsung, mereka yang berfikir untuk kebaikan di akhirnya akan terpandu untuk melakukan kebaikan sepanjang hidupnya.

Organisasi yang mempunyai matlamat dan tujuan serta pengurusan result-based performance yang baik, akan mencapai kejayaan dengan izin-Nya dan mengambil kira hukum sebab-akibat (causality).

• Masa DepanSaya bersetuju dengan pandangan Ziauddin Sardar dalam bukunya Islamic Futures: The Shape of Ideas to Come bahawa masa hadapan boleh dikawal dan dibentuk selari dengan matlamat dan kehendak masyarakat. Ya, memang masa depan adalah di bawah kehendak dan kekuasaan-Nya, namun Allah SWT tidak mengarahkan kita untuk berhenti berusaha.

Nabi SAW ketika mengiringi jenazah mengambil sesuatu kemudian menggariskannya ke tanah seraya bersabda:

مَا مِنْكُمْ مِنْ أَحَدٍ إِلَّا وَقَدْ كُتِبَ مَقْعَدُهُ مِنَ النَّارِ، وَمَقْعَدُهُ مِنَ الجَنَّةِ» قَالُوا: يَا رَسُولَ اللَّهِ، أَفَلاَ نَتَّكِلُ عَلَى كِتَابِنَا، وَنَدَعُ العَمَلَ؟ قَالَ: «اعْمَلُوا فَكُلٌّ مُيَسَّرٌ لِمَا خُلِقَ لَهُ، أَمَّا مَنْ كَانَ مِنْ أَهْلِ السَّعَادَةِ فَيُيَسَّرُ لِعَمَلِ أَهْلِ السَّعَادَةِ، وَأَمَّا مَنْ كَانَ مِنْ أَهْلِ الشَّقَاءِ فَيُيَسَّرُ لِعَمَلِ أَهْلِ الشَّقَاوَةِ»، ثُمَّ قَرَأَ: {فَأَمَّا مَنْ أَعْطَى وَاتَّقَى وَصَدَّقَ بِالحُسْنَى} [الليل: 6] الآيَةَ

Maksudnya: “Tidaklah salah seorang diantara kamu semua melainkan telah ditakdirkan tempat tinggalnya di neraka dan di syurga. Para sahabat berkata: Wahai Rasulullah, tidakkah kita bersandar kepada apa yang telah ditakdirkan untuk kita dan kita tidak perlu berusaha? Baginda menjawab: Berusahalah, kerana semua akan dimudahkan kepada apa yang telah dijadikan untuknya. Adapun orang yang berbahagia maka dia akan dimudahkan jalannya untuk beramal seperti amalan orang yang berbahagia. Dan adapun orang yang sengsara maka dia akan dimudahkan jalannya untuk beramal seperti amalan orang yang sengsara. Kemudian Rasulullah SAW membaca firman Allah:

فَأَمَّا مَنْ أَعْطَىٰ وَاتَّقَىٰ ﴿٥﴾ وَصَدَّقَ بِالْحُسْنَىٰ ﴿٦﴾
Maksudnya: “Jelasnya: adapun orang yang memberikan apa yang ada padanya ke jalan kebaikan dan bertaqwa (mengerjakan suruhan Allah dan meninggalkan segala laranganNya), – Serta ia mengakui dengan yakin akan perkara yang baik,”
(Riwayat al-Bukhari, no. 4949)

• What’s Next?
Ada beberapa noktah penting yang wajar ditekuni, jika anda bersetuju dengan semua yang telah saya nyatakan di atas.

i. Perubahan yang kecil dalam pengurusan boleh menjadikan sesebuah organisasi itu inovatif.

ii. Fokus kepada apa yang menyatukan semua dalam organisasi. Bukan hierarki, jawatan, gred dan pangkat. Ketua yang baik sepatutnya memberikan satu arah tuju, bukan pelbagai arah tuju.

iii. Prestasi individu tidak akan membawa ke mana-mana jika tidak diselaraskan dengan nilai dan objektif kumpulan.

iv. Pemimpin organisasi perlu lebih merendah diri dan mengamalkan prinsip keterbukaan dan ketelusan. Saya pernah terbaca satu kajian yang menyatakan, 63% pemimpin menyatakan mereka mengamalkan prinsip ini tetapi hanya 29% staf bersetuju dengan kenyataan pemimpin tersebut.

v. Akhirnya, ia terpulang kepada pengurus, ketua atau pemimpin untuk menyahut seruan ini atau kekal di tahap sedia ada. Jika ingin berubah, maka budaya kerja perlu dirombak secara keseluruhannya bagi mencapai satu-satu tujuan, bersama-sama.

Semoga bermanfaat untuk semua.

Penulis adalah Menteri di Jabatan Perdana Menteri (Hal Ehwal Agama)

Penafian: Artikel yang disiarkan AlHijrah Online ini adalah pandangan peribadi penulis. Ia tidak menggambarkan pendirian Editorial AlHijrah Media Corporation dalam isu yang dikupas.


REJIM SYRIA SIAP SEDIA SERANG ORANG AWAM, SALAHKAN TURKI

ANKARA: Tentera rejim Bashar al-Assad di Syria sedang bersedia untuk menyerang penempatan orang awam di Aleppo dan kemudian menyalahkan Turki kerana “menyasarkan orang awam,” demikian menurut kumpulan penentang di Idlib, barat laut Syria.

Agensi berita Anadolu melaporkan kumpulan penentang itu berjaya menyusup masuk ke dalam elemen rejim Assad.

Mereka mendakwa pasukan rejim sedang bersedia untuk menyerang kawasan kejiranan al-Hamdaniyah di Aleppo dan kemudian akan menyalahkan Turki kerana menyasarkan warga awam di sana, sekaligus memulakan kempen memburukkan Turki.

Tentera rejim Assad  mengawal pusat bandar Aleppo sepenuhnya sejak Disember 2016.

Khamis lalu, kumpulan penentang memulakan operasi untuk mengambil semula penempatan yang dikuasai pasukan rejim di selatan Idlib. Pasukan penentang bergerak ke kampung al-Nayrab, barat laut wilayah Saraqib. — Terjemahan AlHijrah Online


PROTES ANTI-KERAJAAN IRAQ MEMUNCAK

BAGHDAD: Penunjuk perasaan anti-kerajaan berhimpun di jalan-jalan seluruh Iraq termasuk bandar-bandar Iraq pada Rabu.

Menurut agensi berita Anadolu, tujuan penunjuk perasaan dilakukan adalah untuk menuntut pemerintah supaya mewujudkan suasana kehidupan yang lebih baik dan menamatkan gejala rasuah yang berlaku.

Golongan wanita turut menyertai rusuhan itu pada hari kedua protes membuatkan pihak keselamatan meningkatkan kawalan keselamatan dengan mengepung beberapa tempat dan bandar di Baghdad.

Pihak Majlis Keselamatan Negara mengadakan mesyuarat tergempar bersama Perdana Menteri Adli Abdul-Mahdi bagi membincangkan langkah bagi mengatasi masalah ini.

Menurut laporan agensi itu, seorang pegawai Kementerian Kesihatan yang tidak mahu mendedahkan namanya di wilayah selatan Dhi Qar memberitahu bahawa sekurang-kurangnya empat penunjuk perasaan telah terbunuh di wilayah tersebut dan terdapat juga anggota polis yang dilaporkan terbunuh.

Korban pada Rabu itu menjadikan angka bilangan kematian semenjak protes bermula pada Selasa adalah seramai 10 orang, dimana melibatkan kematian seorang anggota polis dengan puluhan yang cedera.

Sumber keselamatan memberitahu bahawa penunjuk perasaan telah bertindak dengan membakar beberapa bagunann Kerajaan di wilayah Dhi Qar dan Najaf. Selain itu, menurut ahli penunjuk perasaan dan aktivis mengatakan bahawa kerajaan Baghdad telah menyekat perkhidmatan Internet di beberapa wilayah. — Terjemahan AlHijrah Online

“Bekalan perkhidmatan internet telah disekat petang ini, dimana memaksa kami untuk menggunakan kaedah programming untuk memecahkan sekatan. Kata Hassan Rahm, antara seorang aktivis yang menyertai protes di Baghdad.Pegawai tentera Hakim al-Asadi berkata perintah berkurung diisytiharkan di wilayah selatan Iraq tanpa memberi butiran lanjut.Kerajaan Iraq dituduh gagal menamatkan nepotisme dan rasuah. Menurut Bank Dunia, pengangguran belia di Iraq mencecah sekitar 25 peratus. Iraq juga menduduki tempat ke-12 negara paling banyak mengamalkan rasuah. — Terjemahan AlHijrah Online


LELAKI NEKAD MINUM PETROL, BAKAR DIRI AKIBAT KECEWA BERCINTA

KANGAR: Seorang lelaki nekad meminum petrol dan membakar diri di dalam kereta gara-gara kecewa selepas mengetahui bekas teman wanitanya mempunyai kekasih lain, di Jalan Kampung Syed Omar, di sini, malam tadi.

Ketua Polis Daerah Kangar Supt Wari Kiew berkata, pihaknya menerima panggilan kira-kira jam 8.49 malam daripada seorang pekerja kilang papan memaklumkan terdapat kereta terbakar dan di dalamnya terdapat seorang lelaki.

Wari berkata, orang awam yang ternampak mangsa yang badannya terbakar berjalan ke arah keretanya cuba menenangkan mangsa sebelum membantu memadamkan kebakaran pada badan mangsa.

“Anggota bomba tiba di lokasi kejadian berjaya memadamkan api yang sedang marak pada kereta mangsa.

“Mangsa kemudiannya dihantar ke Jabatan Kecemasan dan Trauma Hospital Tuanku Fauziah (HTF) Kangar bagi mendapatkan rawatan,” katanya.

Menurut Wari, hasil siasatan polis mendapati mangsa berusia 28 tahun bertindak sedemikian dipercayai kecewa dengan bekas teman wanitanya yang sudah mempunyai kekasih baru. Bapa mangsa memaklumkan, anaknya telah meminum petrol sebelum keluar menaiki kereta pada jam 8.45 malam dan melaporkan kejadian itu di Balai Polis Kangar kerana bimbang anaknya cuba membunuh diri sekali lagi.

Wari mengulas, mangsa merupakan seorang pesakit psikiatri yang masih menerima rawatan di Jabatan Psikiatri HTF.

Sebelum ini mangsa dikatakan pernah cuba membunuh diri pada Januari dan Selasa lalu sebelum diselamatkan keluarganya.

Mangsa kini dirawat di HTF dan dilaporkan berada dalam keadaan kritikal selepas 96 peratus badannya melecur—AlHijrah Online


JENAZAH PEGAWAI MARITIM KORBAN ZIKA DITERBANGKAN KE KUANTAN

KUANTAN: Jenazah mangsa virus Zika, Leftenan Muda (M) Mohamad Ikmal Ibrahim akan diterbangkan menggunakan pesawat AgustaWestland Agensi Penguatkuasaan Maritim Malaysia (APMM) dan dijangka tiba di Kuantan jam 4.30 petang ini.

Pengarah APMM Pahang, Laksamana Muda Maritim Datuk Zulkarnain Mohd Omar berkata, pihaknya menerima maklumat bahawa jenazah akan diterbangkan selepas solat Jumaat dari Hospital Manjung ke Kuantan untuk dibawa ke rumah warisnya di Taman Rasau Perdana Jalan Kuantan Pekan di sini.

“Jenazah akan dikebumikan di Tanah Perkuburan Masjid Sultan Ahmad Shah Singai Isap. Itu maklumat awal yang diterima setakat ini,” katanya kepada Sinar Harian hari ini.

Allahyarham Leftenan Muda (M) Mohamad Ikmal, 30, merupakan korban pertama akibat virus Zika di negara ini tahun ini dan merupakan kes kesembilan dilaporkan sejak empat tahun lalu yang mana lapan kes berlaku pada 2016.

Allahyarham yang bertugas di KM Nusa Maritim Terengganu dilaporkan meninggal dunia kira-kira jam 4.45 pagi tadi selepas dimasukkan ke wad Hospital Manjung pada 12 Oktober lalu.

Beliau meninggalkan seorang balu, Siti Salbiah Roslie dari Rejimen Askar Jurutera Diraja. — SINAR HARIAN


TINDAKAN TEGAS AKAN DIAMBIL TERHADAP PARTI POLITIK SENTUH ISU 3R

GEORGE TOWN: Polis Diraja Malaysia akan mengambil tindakan tegas terhadap parti politik yang menyentuh isu 3R iaitu bangsa, agama serta institusi diraja sepanjang perjalanan pilihan raya negeri (PRN) di Kedah, Pulau Pinang, Selangor, Negeri Sembilan, Kelantan dan Terengganu .

Ketua Polis Negara Tan Sri Razarudin Husain berkata oleh itu, parti politik yang bertanding diingatkan supaya tidak memainkan isu sensitif sepanjang tempoh berkempen khususnya berkaitan 3R.

Beliau berkata ini bagi mengelakkan wujudnya kegusaran dan mencetuskan rasa tidak harmoni dalam kalangan rakyat sepanjang proses PRN itu nanti.

“Kita nampak apabila isu 3R dimainkan maka akan berlaku perpecahan dan mewujudkan keadaan tidak harmoni dalam kalangan masyarakat, lagipun saya percaya semua yang bertanding merupakan orang-orang lama (dalam politik).

“Jadi kita mahu PRN kali ini berlangsung dalam keadaan sangat aman dan tidak berlaku ketidakharmonian dalam perjalanan PRN, pengundi juga boleh keluar mengundi dan memilih calon mereka (dengan selamat),” katanya kepada pemberita di sini semalam.

Razarudin berkata demikian selepas meninjau persiapan bagi menghadapi PRN oleh Kontinjen Pulau Pinang di Ibu Pejabat Polis Kontinjen negeri yang turut dihadiri Ketua Polis Pulau Pinang Datuk Khaw Kok Chin.

Beliau berkata parti politik yang bertanding juga diingatkan agar mematuhi peraturan dan undang-undang sedia ada khususnya yang berkaitan Akta Kesalahan Pilihan Raya 1954 serta Akta Hasutan.

“Kita sendiri ada pegawai perakam dan pegawai zon yang memantau perjalanan kempen sepanjang PRN, mereka berperanan merekodkan serta memantau semua ceramah, jika ada yang didapati menyentuh isu 3R, siasatan akan terus dijalankan sama ada oleh Bukit Aman atau kontinjen negeri itu sendiri,” katanya.

Razarudin juga berkata seramai 40,000 pegawai dan anggota polis akan bertugas sepanjang proses PRN di enam negeri terbabit.

Beliau berkata Kontinjen Pulau Pinang juga akan menerima bantuan serta sokongan 663 anggota dan pegawai polis sepanjang PRN iaitu dari Bukit Aman selain anggota dari negeri yang tidak terlibat dengan pilihan raya itu.

“Saya juga berpuas hati dengan taklimat persediaan PRN yang diberikan di peringkat Kontinjen Pulau Pinang dan apa yang telah disyorkan, dicadang dan dimohon dari segi bantuan keanggotaan oleh Ketua Polis Pulau Pinang juga sangat ideal, tidak terlampau lebih atau ada kekurangan yang boleh menjejaskan perjalanan PRN,” katanya.

Razarudin berkata selain itu, beliau akan melakukan lawatan bagi melihat persiapan PRN di Kelantan dan Terenganu selepas berbuat demikian di Kedah, Selangor serta Negeri Sembilan dan mendapati semuanya berjalan lancar.

Beliau berkata pihaknya menasihati parti politik yang bertanding agar memohon permit ceramah lebih awal bagi memudahkan urusan kelulusan.

”Polis memang melayan setiap permohonan untuk mendapatkan permit dalam tempoh 24 jam namun kita mohon parti politik melakukannya lebih awal untuk mengelak berlakunya pertembungan dengan parti lain di satu-satu kawasan ketika mereka berceramah,” katanya.

PRN dijangka diadakan serentak di keenam-enam negeri selepas Dewan Undangan Negeri masing-masing dibubarkan bulan lepas. — AlHijrah Online


SOLAT BERJEMAAH BOLEH DILAKSANAKAN TANPA PENJARAKAN

KUALA LUMPUR: Kerajaan membenarkan solat berjemaah di masjid dan surau dilaksanakan tanpa penjarakan fizikal, bermula 1 April 2022.

Pelaksanaan SOP tersebut juga boleh diguna pakai bagi upacara sembahyang di rumah ibadat selain agama Islam.

Perdana Menteri Datuk Seri Ismail Sabri Yaakob bagaimanapun berkata, pelaksanaan SOP tersebut tertakluk kepada ketetapan Pihak Berkuasa Agama Negeri dan untuk rumah ibadat selain Islam tertakluk kepada Kementerian Perpaduan Malaysia atau Unit Hal Ehwal Agama-Agama Lain (UNIFOR).

“Jadi, selepas ini imam boleh mengatakan rapatkan saf kerana kita tidak lagi menetapkan perlu ada penjarakan 1 meter.

“Walaubagaimanapun, oleh kerana dalam Perlembagaan Persekutuan perkara yang berkaitan dengan agama Islam adalah terletak di bawah kuasa Sultan di negeri-negeri, maka walaupun saya menyebutkan tentang tiada penjarakan lagi, itu adalah cadangan daripada Kerajaan Persekutuan, tetapi penentuan akhirnya terletak di tangan kerajaan negeri,” katanya dalam sidang media khas, hari ini.

Jelas Ismail Sabri, kerajaan Persekutuan akan menyerahkan tugas kepada kerajaan negeri sekiranya Majlis Agama Negeri masih menetapkan penjarakan sewaktu menunaikan solat jemaah.–AlHijrah Online


PEGAWAI POLIS NARKOTIK WANITA ‘LIVE’ TIKTOK KETIKA OPERASI DIPINDAHKAN

KUALA LUMPUR: Seorang pegawai polis wanita daripada Jabatan Siasatan Jenayah Narkotik (JSJN) Bukit Aman yang membuat ‘live’ atau rakaman video secara langsung menerusi aplikasi TikTok ketika operasi di sebuah pusat hiburan kini dipindahkan ke jabatan lain.

Timbalan Ketua Polis Negara Datuk Razarudin Husain ketika dihubungi Bernama pagi ini mengesahkan perkara berkenaan dan memaklumkan pegawai polis wanita itu akan berpindah ke Ibu Pejabat Polis Kontinjen (IPK) Johor.

Pada Isnin lepas, Pengarah JSJN Datuk Ayob Khan Mydin Pitchay menyifatkan tindakan pegawai polis berkenaan menerusi akaun TikTok miliknya bersifat peribadi dan hanya bertujuan untuk mempromosikan akaun TikToknya.

Terdahulu, tular satu video berdurasi satu minit 38 saat yang memaparkan pegawai wanita berpakaian jaket seragam operasi Polis Diraja Malaysia (PDRM) berpangkat ASP menerangkan tentang sebahagian skop kerjanya menjalankan serbuan dan pemeriksaan.

PDRM sebelum ini telah mengeluarkan tiga arahan mengenai tatacara penggunaan media sosial iaitu pada Mei 2014, Ogos 2020 dan Februari 2021 selain tindakan sedemikian tidak dibenarkan.

Berikutan itu, Jabatan Integriti dan Pematuhan Standard Bukit Aman diarah membuat siasatan secara menyeluruh berhubung kes berkenaan. – AlHijrah Online


HELIKOPTER TERHEMPAS DI SUBANG

KUALA LUMPUR: Lima individu terlibat dalam kejadian sebuah helikopter jenis airbus H125 yang terhempas di Lapangan Terbang Subang, pagi tadi.

Pengarah Jabatan Bomba dan Penyelamat, Norazam Khamis berkata, sepasukan anggota bomba dari Balai Bomba dan Penyelamat Kota Anggerik bergerak ke lokasi kejadian selepas mereka menerima panggilan pada jam 9.26 pagi tadi.

“Terdapat lima mangsa warga tempatan dan dilaporkan mengalami kecederaan, namun kesemua mereka berada dalam keadaan stabil.

“Kejadian tersebut menyebabkan seorang mangsa patah kaki kanan dan cedera di kepala manakala seorang mengalami kecederaan ringan di kaki,” katanya.

Tambahnya, tiga lagi mangsa tidak mengalami sebarang kecederaan.

Kesemua penumpang dibawa ke hospital bagi rawatan lanjut.—AlHijrah Online


TIADA PERBINCANGAN MENGENAI ROMBAKAN KABINET – TPM FADILLAH

BRUSSELS: Timbalan Perdana Menteri Datuk Seri Fadillah Yusof berkata belum ada perbincangan mengenai rombakan Kabinet.

“Saya belum mendengar mengenainya. Tiada perbincangan tentang perkara itu. Itu adalah prerogatif (hak mutlak) Perdana Menteri (Datuk Seri Anwar Ibrahim),” katanya ketika ditanya mengenai desas-desus mengenai kemungkinan akan berlaku rombakan Kabinet.

“Saya orang bekerja. Saya menurut perintah,” kata Fadillah yang juga Menteri Perladangan dan Komoditi, kepada Media Malaysia di sini, hari ini

Beliau sebaliknya menegaskan bahawa Gabungan Parti Sarawak (GPS) komited dan fokus untuk memastikan kerajaan yang kukuh dan stabil.

“Kami dari GPS telah memberikan komitmen dan apa yang kami perlukan sekarang ialah kerajaan yang kuat dan stabil.”

“Tanpa kestabilan, kita tidak boleh mengubah prestasi ekonomi, pelabur tidak akan datang kerana tiada dasar yang jelas, tiada kesinambungan dari segi kerajaan,” katanya.

Hanya kestabilan politik dan tadbir urus yang baik akan menarik kedatangan pelabur, kata Fadillah yang merupakan Ketua Whip GPS di Parlimen.

“Ini perkara terpenting buat Sarawak dan ia merupakan komitmen kami dalam Kerajaan Perpaduan ,” katanya. — AlHijrah Online


RESTORAN, KEDAI RUNCIT DIBUKA SEHINGGA 12 TENGAH MALAM BERMULA ESOK

PUTRAJAYA: Kerajaan membenarkan restoran, kedai serbaneka, kedai runcit dan stesen minyak beroperasi bermula jam 6 pagi sehingga 12 tengah malam, bermula 23 September (Khamis).

Selain lanjutan tempoh operasi tersebut, Perdana Menteri Datuk Seri Ismail Sabri Yaakob turut mengumumkan kebenaran operasi perniagaan spa, pusat kesihatan dan urut kesihatan kepada pengunjung dan operator yang telah menerima dos lengkap vaksin bermula 1 Oktober 2021.

“Pusat pelancongan seperti zoo, perladangan, akuarium, snorkeling, selam skuba, pelancongan memancing dan taman rimba, dibenarkan beroperasi di semua fasa PPN berkuatkuasa 1 Oktober 2021 dengan semua pengusaha dan pengunjung lengkap divaksin.

“Kehadiran pekerja bagi setiap perniagaan yang dibenarkan beroperasi adalah pada kapasiti 100% dengan syarat majikan dan semua pekerja lengkap divaksin,” dalam kenyataannya, hari ini.

Ismail Sabri menyeru dengan kelonggaran-kelonggaran yang diberikan ini, ia dapat dimanfaatkan sepenuhnya oleh rakyat dengan penuh disiplin dan rasa tanggungjawab.

“Patuhilah setiap SOP yang ditetapkan, pakai pelitup muka, amalkan penjarakan fizikal dan sentiasa menjaga kebersihan dan keselamatan diri,” katanya.

Sementara itu beliau mengumumkan, warga asing yang tiba di pintu masuk antarabangsa perlu menanggung kos ujian RT-PCR di pintu masuk negara, manakala bagi warganegara adalah percuma.—AlHijrah Online


LELAKI LOMPAT DARI LORI SEBELUM LANGGAR TEMBOK

KLANG: Seorang lelaki bertindak melompat keluar dari lori yang dipandunya sebelum berlanggar dengan tembok konkrit jejambat, di kawasan Pelabuhan Klang, di sini, petang semalam.

Menurut Ketua Polis Daerah Klang Utara ACP Vijaya Rao Samachulu, pihaknya telah menerima laporan berkenaan kemalangan melibatkan sebuah lori di persimpangan lampu isyarat di Persiaran Sultan Hishamudin dari arah Tanjung Harapan menuju Pelabuhan Klang.

Katanya, siasatan mendapati pemandu lori berusia 35 tahun itu hilang kawalan akibat kenderaan tersebut mengalami masalah brek.

“Pemandu lori cuba untuk mengawal kenderaan dengan meluruskan stereng ke arah tembok konkrit untuk memberhentikan kenderaan dan telah melompat keluar dari lori untuk menyelamatkan diri.

“Pemandu tersebut mengalami kecederaan di kaki, belakang badan serta bengkak lutut kanan,” katanya dalam satu kenyataan, hari ini.

Bagaimanapun, ujian awal saringan air kencing terhadap pemandu adalah negatif.

Kes disiasat di bawah Seksyen 43(1) APJ 1987 dan kenderaan tersebut akan dihantar ke PUSPAKOM bagi pemeriksaan lanjut. Siasatan lanjut masih diteruskan untuk mengetahui punca kejadian.—AlHijrah Online


WARGA EMAS HILANG DITEMUI MAUT

MERSING: Seorang lelaki yang dilaporkan hilang ketika sedang dalam perjalanan dari Kemaman ke Johor Bahru, ditemui pagi tadi.

Menurut Bahagian Siasatan Dan Penguatkuasaan Trafik Ibu Pejabat Daerah (IPD) Mersing, pihaknya menerima makluman dari orang awam menyatakan terdapat sebuah Perodua Myvi berwarna biru telah terbabas dan jatuh ke dalam gaung di kilometer (km) 25 Jalan Kota Tinggi-Mersing lebih kurang jam 9.10 pagi tadi.

Sebelum itu, mangsa Zahari Bin Zakaria, 62 tahun dilaporkan hilang oleh anak mangsa sehari selepas pergerakan beliau dari Kemaman, Terengganu ke arah Pasir Gudang. Mangsa tidak dapat dihubungi setelah 24 jam dan anak mangsa telah membuat laporan polis.

Dalam kejadian tersebut, pada Ahad lalu mangsa dipercayai telah terbabas di jalan jenis selekoh. Akibat kemalangan tersebut, kenderaan mangsa telah terbalik di tempat kejadian. Mangsa telah disahkan meninggal dunia di tempat kejadian oleh pakar perubatan.

Kes disiasat di bawah Seksyen 41 (1) Akta Pengangkutan Jalan 1987 dan masih dalam siasatan polis.

Pihak polis menasihatkan pemandu jalanraya lebih peka terhadap pemanduan ketika melalui jalan gelap, cuaca hujan dan berselekoh agar kemalangan dapat dielakkan.–AlHijrah Online


SEBAK, SYUKUR IRINGI LAUNGAN AZAN DI HAGIA SOPHIA

Allahu Akbar!

Dunia Islam meraikan keputusan mahkamah tertinggi Turki yang membuat ketetapan tentang Hagia Sophia, sebuah monumen gah di Istanbul berusia hampir 1,500 tahun. Selepas 86 tahun berfungsi sebagai muzium, ia kini kembali kepada status sebelumnya, iaitu sebuah masjid agung.

Pengumuman terbaharu tentang Hagia Sophia dibuat Recep Tayyip Erdogan dan disambut penuh gembira, terharu dan syahdu dalam kalangan umat Islam, bukan sahaja di Turki, bahkan di seluruh dunia.

Sejak itu, tular di pelbagai platform media sosial imej-imej lama, gambar-gambar serta lakaran-lakaran klasik struktur binaan bersejarah itu, yang mengimbau kembali zaman kegemilangannya sebagai sebuah masjid selepas ia siap dibina.

Pun begitu, keputusan mahkamah tertinggi Turki tempoh hari, pasti mengundang rasa kurang senang sebahagian negara barat, lebih-lebih lagi pengembalian status Hagia Sophia dilihat sebagai sebuah kemenangan buat agama Islam.

Amerika Syarikat, Greece dan Rusia antara yang dilihat tidak senang dengan keputusan mahkamah itu.

Walaupun perubahan status Hagia Sophia ini didorong usaha keras kerajaan yang dipimpin Erdogan, namun perlu diingat, ia bukan keputusan presiden itu sendiri untuk menjadikan ia sebagai masjid. Sebaliknya ia adalah keputusan mahkamah, yang mutlak dan tidak boleh dipertikaikan lagi.

Pensyarah Kanan Undang-Undang Universiti Islam Antarabangsa Malaysia (UIAM), Dr. Mohd Iqbal Abdul Wahab, dalam satu wawancara eksklusif bersama Berita AlHijrah berkata, majoriti rakyat Turki amat menyokong pengembalian status Hagia Sophia itu kepada sebuah masjid.

“Kajian terbaharu menunjukkan 76-84 peratus rakyat Turki bersetuju Hagia Sophia dijadikan masjid semula,” kongsi Dr. Mohd Iqbal.

Jelas beliau lagi, keputusan badan kehakiman tertinggi republik itu juga membatalkan keputusan yang dibuat kabinet Mustafa Kamal Attaturk pada 1935 yang menetapkan Hagia Sophia dijadikan muzium ketika itu.

“Keputusan kabinet 1935 Turki itu tidak betul, salah dan tidak sah,” tegas Dr. Mohd Iqbal.

Ini kerana katanya, pemilik sah mercu tanda bersejarah itu adalah Sultan Mehmet II, dan struktur itu dibina di atas tanah wakaf.

Sementara itu, rakyat Turki menyambut pengumuman Erdogan dengan sebak, syukur dan terharu.

“Ia perasaan yang menakjubkan, bagaikan sejarah pembukaan Istanbul. Saya menitiskan air mata. Perasaan syahdunya bagaikan berada di Makkah dan Madinah,” kata rakyat Turki, Huseyin Tutku.

“Saya amat berbangga menunaikan solat di sini. Namun pada masa sama agak terkilan kerana pertukaran status ini sepatutnya telah dilakukan sejak dahulu lagi. Ada yang pihak menentangnya,” jelas seorang lagi rakyat Turki, Metin Bey.

Begitu pun, penduduk Islam Istanbul seakan-akan tidak sabar menantikan tarikh 24 Julai ini, untuk menunaikan solat fardhu Jumaat di Hagia Sophia. Malah sejak pengumuman Erdogan pada 10 Julai lalu, umat Islam telah pun hadir beramai-ramai menunaikan solat, berdoa dan beribadat di pekarangannya.

Video-video laungan azan yang berkumandang di masjid itu juga tular di seluruh dunia. Keterujaan bukan sahaja dirasai penduduk tempatan, malah umat Islam seluruh dunia juga tumpang gembira dengan status terbaharu Hagia Sophia ini.

“Kita harus meraikannya. Ia adalah tanah wakaf dan bukan untuk tujuan lain,” jelas Dr. Mohd Iqbal lagi.

Hagia Sophia dibina pada abad keenam masihi oleh empayar Rom Timur. Dan ia pernah menjadi salah satu gereja terbesar di dunia. Ia kemudian diubah kepada sebuah masjid berikutan kejayaan Sultan Muhammad Al Fatih menawan Konstantinopel pada 1453 yang sekali gus membentuk kerajaan Turki Uthmaniyyah.

Namun pada 1934, statusnya bertukar lagi apabila kerajaan Attarturki menjadikannya muzium, sebelum dikembalikan fungsinya kepada sebuah masjid yang akan memulakan solat Jumaat pertamanya, dua minggu selepas pengumuman oleh Erdogan.

Kini, walaupun statusnya kembali kepada sebuah masjid, namun Erdogan berikrar untuk tetap memberi kebenaran kepada pelancong dan pengunjung untuk datang ke Hagia Sophia dan menikmati suasana indah di ibu kota bersejarah, Istanbul itu.

Alangkah indahnya andai kita semua dapat ke Hagia Sophia pada 24 Julai ini, dan sama-sama menikmati alunan azan, khutbah dan bersolat jemaah di situ dengan tenang. – AlHijrah Online / Ardi Herman Mohd Mardzi


INDIVIDU BERPAKAIAN MENJOLOK MATA PADA KEDAH FASHION WEEK BERDEPAN TINDAKAN

ALOR SETAR: Kerajaan negeri Kedah akan mengambil tindakan terhadap individu yang berpakaian menjolok mata pada acara Kedah Fashion Week (KFW) yang tular semalam.

Exco Kesihatan dan Kerajaan Tempatan, Datuk Dr Mohd Hayati Othman berkata pihaknya telah memanggil pihak Aman Central, Majlis Bandaraya Alor Setar dan Pejabat Daerah Kota Setar untuk mendapatkan maklumat lanjut.

“Hasil pertemuan tersebut, difahamkan individu berkenaan bukanlah peserta yang dijemput untuk memperagakan pakaian di dalam acara KFW.

“Identiti individu berkenaan juga difahamkan adalah seorang ‘maknyah’ yang berlakon seperti seorang model, menggayakan pakaian yang tidak sesuai, mengambil gambar serta video dan memuat naik di dalam media sosial,” katanya dalam kenyataan hari ini.

Tambah beliau tindakan individu berkenaan dipercayai adalah tindakan peribadi yang dilakukan setelah acara pertunjukan fesyen berkenaan tamat.

Oleh itu katanya kerajaan negeri akan mengambil tindakan sewajarnya berdasarkan peruntukan peraturan dan undang-undang yang sedia ada.

Selain itu kerajaan negeri juga berhasrat untuk mengkaji bagi memperkemaskan peraturan-peraturan kecil yang berkaitan hiburan dan pertunjukan supaya lebih menepati adat budaya dan tatasusila negeri Kedah. – AlHijrah Online


AKIBAT KHAYAL, LELAKI PANJAT JAMBATAN

BEAUFORT: Seorang lelaki dipercayai dalam keadaan khayal selepas menghidu gam bertindak memanjat jambatan setinggi enam meter, di sini, hari ini.

Kejadian berlaku kira-kira jam 10.30 pagi melibatkan lelaki berusia 20 tahun.

Tindakan lelaki itu disedari sepasukan polis yang sedang menjalankan operasi Pematuhan dan Penguatkuasaan Perintah Kawalan Pergerakan (PKP).

Lelaki tersebut dilaporkan berdegil dan tidak mengendahkan arahan polis semasa diarahkan turun.

Ketua Polis Daerah Beaufort, Deputi Supt Yusoff Zaki Mat Yaacob berkata, pihaknya beberapa kali berusaha memujuk suspek untuk turun namun gagal sebelum anggotanya bertugas menghubungi Jabatan Bomba dan Penyelamat Malaysia (JPBM) untuk mendapatkan bantuan.

“Sebaik dibawa turun, lelaki tersebut terus dibawa ke Balai Polis Beaufort untuk proses dokumentasi.

“Pemeriksaan tubuh badan dan beg sandang lelaki terbabit membawa kepada penemuan plastik dan satu tin gam.

“Lelaki terbabit terus ditahan untuk siasatan mengikut Seksyen 23 Kanun Prosedur Jenayah (KPJ),” katanya.

Sementara itu, jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, seramai sembilan anggota dan pegawai bersama sebuah jentera dikerah ke lokasi kejadian.

“Pasukan bomba seterusnya menyelamatkan lelaki itu menggunakan tangga sebelum diserahkan kepada polis untuk tindakan lanjut,” katanya.—AlHijrah Online


ISU KOMPAUN PAKAIAN TIDAK SOPAN DI KELANTAN SELESAI

IPOH: Isu kompaun yang dikenakan terhadap seorang peniaga wanita bukan Islam berpakaian kurang sopan di Kelantan telah selesai dan ia tidak sepatutnya dipanjangkan oleh mana-mana pihak, kata Menteri Pembangunan Kerajaan Tempatan, Nga Kor Ming.

Beliau berkata ini kerana kompaun berkenaan telah dibatalkan selepas satu sesi perbincangan diadakan antara Ketua Pengarah Jabatan Kerajaan Tempatan bersama Majlis Perbandaran Kota Bharu (MPKB).

“Isu ini telahpun selesai dan saya harap kejadian sedemikian tidak akan berulang. Kita perlu menghormati Islam dan bukan Islam juga perlu dibela, itu semua dalam kerangka Perlembagaan Persekutuan,” katanya pada sidang media selepas mengadakan sesi lawatan kerja sekitar kawasan Fair Park di sini, hari ini.

Nga turut berkata bahawa tidak timbul isu campur tangan Kerajaan Persekutuan dalam urusan pentadiran kerajaan tempatan seperti didakwa sesetengah pihak.

“Saya cuma ingatkan kepada semua pihak berkuasa tempatan (PBT), apabila kita menguatkuasakan undang-undang, jangan terlalu ghairah. Sebaliknya, kita harus memahami intipati dan semangat Perlembagaan Persekutuan,” katanya.

Pada 26 Jun lalu, seorang wanita bukan Islam dikompaun kerana berpakaian tidak sopan dengan berseluar pendek di tempat awam.

Tindakan kompaun diambil kepada wanita berusia 35 tahun itu ketika pemeriksaan mengejut di kedainya di Jalan Merbau, Kota Bharu, Kelantan selaras dengan Seksyen 34(2)(b) Undang-Undang Kecil Pelesenan Tred, Perniagaan dan Perindustrian MPKB 2019.–AlHijrah Online


POLIS TAHAN SEORANG SUSPEK SAMUN BARANG KEMAS

SEREMBAN:  Polis menahan seorang lelaki tempatan bagi membantu siasatan berhubung kes samun barangan kemas bernilai lebih RM1 juta di belakang sebuah kedai emas di Kuala Pilah dekat sini, semalam.

Timbalan Ketua Polis Daerah Kuala Pilah DSP Syahrul Anuar Abdul Wahab berkata lelaki berusia 50 tahun itu ditahan di Kuala Pilah, 10 malam tadi.

Katanya lelaki itu ditahan reman selama tujuh hari hingga 10 Mei dan polis sedang mengenal pasti identiti seorang lagi suspek, selain penglibatan individu lain.

“Kita syaki kegiatan samun ini telah dirancang dalam beberapa hari, kalau tengok pada rakaman litar tertutup dari kedai emas tersebut, memang nampak mereka sudah bersedia dengan baik.”

“Jadi daripada situ kita cuba kenal pasti dan akan buat beberapa tangkapan lagi selepas ini,” katanya kepada Bernama di sini hari ini.

Kes disiasat di bawah Seksyen 395 dan Seksyen 397 Kanun Keseksaan.

Dalam kejadian kira-kira 11 pagi semalam, dua pembekal barang kemas yang membawa dua beg berisi barangan itu, berdepan detik cemas apabila dirompak dua lelaki bertopeng dan bersenjatakan parang di lorong belakang kedai emas berkenaan.

Berdasarkan rakaman berdurasi 34 saat yang turut tular di media sosial, sebuah kereta berwarna perak dilihat berhenti berhampiran mangsa yang sedang keluar daripada kereta mereka.

Kedua-dua suspek turun daripada kereta berwarna perak itu lalu menyerang mangsa dan melarikan diri bersama dua beg tersebut.–AlHijrah Online


KOS KUARANTIN JEMAAH UMRAH DITANGGUNG KERAJAAN

KUALA LUMPUR: Kos kuarantin bagi jemaah umrah yang baru tiba dari Arab Saudi akan ditanggung oleh kerajaan.

Menteri di Jabatan Perdana Menteri (Tugas-Tugas Khas) Abd Latiff Ahmad berkata tawaran itu bagi penempatan kuarantin yang diurus kerajaan.

“Jemaah umrah mempunyai pilihan sama ada berurusan terus dengan stesen kuarantin swasta atau stesen kuarantin yang diuruskan kerajaan.

“Bagi penempatan kuarantin yang diurus kerajaan, Person Under Surveillance (PUS) iaitu jemaah yang negatif ujian saringan COVID-19 oleh Kementerian Kesihatan Malaysia (KKM) akan ditempatkan di hotel atau Pusat Latihan Awam bergantung kepada ketersediaan bilik pada hari ketibaan. Bagi pilihan ini, kos urusan kuarantin ditanggung oleh pihak kerajaan termasuk makan, minum serta pengangkutan dari lapangan terbang,” katanya dalam kenyataan hari ini.

Ujar beliau kerajaan memahami kerisauan para jemaah akan kos tambahan disebabkan keperluan kuarantin.

Kerajaan sebelum ini memutuskan untuk menangguhkan sementara kebenaran perjalanan umrah bermula 8 Januari ini dan kuarantin wajib dikenakan bagi jemaah umrah yang pulang ke Malaysia bermula 3 Januari. – AlHijrah Online


MILITAN DAESH LARI ELAK PERTEMPURAN DITANGKAP

BAGHDAD: Menteri Pertahanan Iraq, Najah al-Shammari pada Rabu berkata pasukan keselamatan menangkap sejumlah militan Daesh yang cuba menyusup ke negara itu bagi mengelak pertempuran di Syria, lapor agensi berita Xinhua.

Al-Shammari membuat komen itu ketika lawatannya ke sempadan Iraq-Syria di mana beliau bertemu komander pasukan keselamatan.

Menurut agensi berita itu, Al-Shammari telah menekankan keperluan untuk terus memburu mereka yang telah menyusup masuk ke Iraq serta melakukan persediaan bagi mengekang penyusupan pengganas di sempadan Iraq-Syria.

Lawatan Al-Shammari ke kawasan itu dengan pasukan Syria dibuat setelah Turki melancarkan operasi ketenteraan terhadap pejuang Kurdish, yang telah mencetuskan kritikan masyarakat antarabangsa dan dunia arab serta amaran peperangan menentang keganasan mungkin terjejas.

Iraq bimbang militan Daesh dapat melarikan diri ke Iraq dan menimbulkan ancaman terhadap keselamatan negara itu semasa serangan Turki di Syria. — Terjemahan AlHijrah Online


LEBIH SETAHUN DIBURU, NICKY LIOW AKHIRNYA SERAH DIRI

KUALA LUMPUR: Lebih setahun menjadi buruan polis, ahli perniagaan Nicky Liow Soon Hee, yang disyaki mendalangi sebuah kumpulan jenayah terancang dikenali sebagai “Geng Nicky”, akhirnya tampil menyerah diri pagi tadi.

Timbalan Ketua Polis Negara Datuk Razarudin Husain yang mengesahkan perkara berkenaan berkata Liow, 34, ditahan selepas menyerah diri secara sukarela di pejabat Jabatan Siasatan Jenayah Komersial Bukit Aman di sini, kira-kira 11 pagi.

“Dia  akan dibawa ke Mahkamah Shah Alam esok bagi menghadapi 26 pertuduhan.

“Pada 23 Mac lepas, Mahkamah Shah Alam telah mengeluarkan waran tangkap terhadap Nicky Liow untuk menghadapi pertuduhan di bawah Seksyen 4(1)(a) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (AMLAFTA),” katanya ketika dihubungi di sini hari ini.

Pada 9 April tahun lepas, Liow dan adiknya dihadapkan ke Mahkamah Sesyen Petaling Jaya, Selangor kerana didakwa menjadi ahli kumpulan jenayah terancang.

Bagaimanapun, pendakwaan terhadap Liow dibuat tanpa kehadirannya kerana dipercayai telah melarikan diri.

Liow yang merupakan pengasas Winner Dynasty Group berada dalam buruan berhubung sindiket Macau Scam selepas 68 ahlinya ditahan dalam Ops Pelican 3.0 Mac tahun lepas.

Pada 26 April tahun lepas, Istana Pahang membatalkan dan menarik semula Darjah Kebesaran Darjah Sri Sultan Ahmad Shah Pahang (SSAP) yang membawa gelaran Datuk Seri kepada Liow. – AlHijrah Online


PERSENDA GURU MENGAJAR, DJ RADIO LETAK JAWATAN

KUALA LUMPUR: Penyampai Radio Hitz FM Sarawak, Muhammad Yusuf Shukri (DJ Yusuf) meletak jawatan daripada stesen radio tersebut susulan videonya tular kerana menyindir seorang guru Sains di aplikasi TikTok.

Perletakan jawatan DJ Yusuf tersebut akan berkuat kuasa pada 22 Februari, yang disahkan oleh pengurusan stesen radio terbabit menerusi ciapan di Twitter.

“Hitz komited dalam menyampaikan maklumat dan hiburan kepada rakyat Malaysia. Hasil siasatan dalaman berhubung kontroversi membabitkan salah seorang penyampai Hitz FM, kami menerima peletakan jawatan (DJ Yusuf) berkuat kuasa pada 22 Februari 2021,” dalam kenyataan tersebut.

Sebelum ini, penyampai radio yang berusia 29 tahun itu dikecam warganet selepas video reaksinya mentertawa dan mempersendakan sebutan bahasa Inggeris guru Sains di saluran DidikTV.

Susulan itu, DJ Yusuf telah digantung kerja pada 19 Februari lalu.

Bagaimanapun, Pengurus Besar Astro Radio Malaysia Timur, Hafiz Nizamuddin tampil membuat permohonan maaf dan meluahkan rasa kesal atas perlakuan Yusuf itu.–AlHijrah Online


11 PASAR TANI KHAS DI N. SEMBILAN DARI 1 HINGGA 5 JULAI

SEREMBAN, 30 Jun – Lembaga Pemasaran Pertanian Persekutuan (Fama) Negeri Sembilan mengenal pasti 11 lokasi di negeri itu untuk diadakan pasar tani khas Mantai Syawal bermula 1 Julai hingga 5 Julai ini.

Lokasi terlibat ialah :

Bandar Seri Jempol pada 1 Julai mulai 7 pagi hingga 12 tengah hari

Giant Lukut, Port Dickson (1 Julai: 4 petang-10 malam)

Rembau (2 Julai: 7 pagi-12 tengah hari)

Kuala Pilah (2 Julai: 7 pagi-12 tengah hari)

Nilai (2 Julai: 7 pagi-12 tengah hari)

Seri Pulai 3, Seremban (2 Julai: 7 pagi-12 tengah hari).

Batu Kikir, Jempol (3 Julai: 7 pagi-12 tengah hari)

Paroi Jaya, Seremban (3 Julai: 7 pagi-12 tengah hari)

Gemencheh (3 Julai: 7 pagi-12 tengah hari)

Palong 4,5 & 6 (4 Julai: 7 pagi-12 tengah hari)

Ampangan, Seremban (5 Julai: 7 pagi-12 tengah hari)

Pengarah Fama Negeri, Muslim Manja berkata pasar tani khas Mantai Syawal ini bertujuan memberi peluang dan kemudahan kepada orang ramai khususnya umat Islam untuk mendapatkan pelbagai keperluan dapur untuk sambutan Aidilfitri pada harga yang terkawal dan berpatutan.

“Dengan adanya pasar tani khas ini Mantai Syawal ini, ia juga memberikan alternatif kepada para pengguna untuk mendapatkan keperluan mereka secara mudah selain pasar-pasar lain sedia ada,” katanya pada sidang media di sini, hari ini.

Katanya pihaknya telah pun meminta para usahawan niaga di 11 buah pasar tani terlibat untuk menambahkan stok jualan mereka khususnya bagi barangan keperluan utama seperti ayam proses, daging lembu segar, kelapa, santan dan 19 jenis sayuran yang mendapat permintaan tinggi sewaktu Aidilfitri termasuk cili hijau, cili merah, daun sup, daun bawang, halia, kacang panjang, kacang buncis dan kacang bendi.

Selain itu, katanya Fama Negeri Sembilan juga akan mengadakan program Mantai Syawal di Pasar Komuniti (PAKAR) Paroi pada 3 hingga 5 Julai mulai 7.30 pagi hingga 5.30 petang dengan jualan yang akan diadakan di situ merangkumi daging lembu segar tempatan, ayam proses standard, santan dan kelapa, produk salaian dan sayur-sayuran.

Muslim berkata Fama telah menjalankan pelbagai inisiatif penurunan harga di pasar tani dan penurunan harga yang diperkenalkan pada masa ini melibatkan 74 jenis barangan terpilih iaitu sayur-sayuran (30 jenis), ikan dan hasil laut (22 jenis), buah-buahan (12 jenis), barangan pelbagai dan barangan runcit (lapan jenis), daging (1 jenis) dan ayam (1 jenis).

“Penawaran harga di antara 5 peratus hingga 20 peratus ke atas barangan tersebut adalah lebih rendah berbanding harga pasaran semasa di pasar basah terhampir,” katanya.

Beliau berkata para usahawan niaga di pasar tani juga adalah tidak terkecuali dalam mematuhi skim kawalan harga musim perayaan melibatkan 19 jenis barangan yang telah diwartakan oleh Kementerian Perdagangan Dalam Negeri, Koperasi dan Kepenggunaan (KPDNKK) dengan mewajibkan penggunaan warna merah jambu pada papan tanda harga bagi setiap 19 jenis barangan kawalan yang terlibat.

“Tarikh berkuatkuasanya kawalan harga ini adalah mulai 16 Jun dan berakhir pada 6 Julai,” katanya.

BERNAMA


MALAYSIA KUTUK SERANGAN DRON DI LOJI MINYAK ARAB SAUDI

KUALA LUMPUR:
Malaysia mengecam keras serangan dron ke atas loji minyak Aramco di Arab Saudi
yang dikhuatiri menjejaskan kestabilan dan keselamatan serantau.

Menteri Luar,
Datuk Saifuddin Abdullah berkata, pihaknya maklum akan insiden itu dan sentiasa
memantau perkembangan di negara pengeluar minyak terbabit.

“Pertama, kita tidak suka peperangan tetapi apabila serangan serangan berlaku ke atas orang awam berlaku kepada aset, ekonomi sesebuah negara. Memang itu tindakan yang tidak baik.

“Kita sedang melihat perkembangan ini. Kita memang risau bila perkara sedemikian berlaku kerana ia boleh menimbulkan (krisis) di samping soal keamanan ia boleh menimbulkan kesan terhadap harga minyak dunia,” katanya dipetik Sinar Harian di sini hari ini.

Beliau berkata
demikian ketika ditemui pemberita pada Majlis Pertukaran Program Bola Keranjang
Malaysia-China di Wisma MABA Kuala Lumpur yang turut dihadiri Duta China ke
Malaysia, Bai Tian.

Arab Saudi
dilaporkan menggantung sementara pengeluaran di dua loji minyak Aramco yang
diserang pemberontak Houthi dari Yaman.

Kelmarin, Perdana Menteri, Tun Dr Mahathir Mohamad dilaporkan berkata kerajaan akan memberi subsidi jika harga minyak naik susulan insiden yang berlaku di negara pengeluar minyak itu.

Serangan
pemberontak Yaman itu menyebabkan penggantungan sementara pengeluaran di loji
Abqaiq dan Khurais membabitkan gangguan kepada 50 peratus pengeluaran minyak
secara keseluruhannya.

Serangan dron itu dilaporkan mengakibatkan
penggantungan pengeluaran sebanyak 5.7 juta tong minyak mentah sehari. – AlHijrah Online


KELDAI AKAUN: PEMANGSA ATAU MANGSA?

PPIM mengadakan sidang akhbar khas semalam bagi membela individu yang diperdaya menjadi “keldai akaun” oleh sindiket penipuan.

Ikuti laporan Berita AlHijrah 11 Oktober 2019.


ROHANA JALIL MENINGGAL DUNIA

KUALA LUMPUR: Penyanyi popular era 1980-an, Rohana Jalil, 68, meninggal dunia di Hospital Canselor Tuanku Muhriz (HCTM) Universiti Kebangsaan Malaysia (UKM) pada jam 11.33 malam tadi.

Difahamkan Allahyarhamah akan dikebumikan di Tanah Perkuburan Islam USJ 21 sebelum Zohor esok.

Terdahulu, Allahyarhamah dimasukkan ke hospital akibat komplikasi kebocoran usus sejak April lalu.

Allahyarahmah terpaksa diletakkan di wad pemantauan bagi membolehkan hospital memberikan lebih perhatian kepadanya.–AlHijrah Online

MENYUSUL LANJUT


TULAR PAPARAN TARIKH AKHIR RAMADAN, JAKIM SARAN SEMAK KETETAPAN KALENDAR HIJRI RASMI

KUALA LUMPUR: Tangkap layar yang memaparkan ‘Pemberitahuan Akhir Ramadan 1444h 20 April 2023’ dipercayai disiarkan menerusi paparan iklan di sebuah masjid menimbulkan spekulasi berhubung tarikh Hari Raya Aidilfitri.

Jabatan Kemajuan Islam Malaysia (JAKIM) dalam satu kenyataan menyarankan semua pihak agar menyemak ketepatan tarikh hijri yang terdapat pada jam digital azan khususnya di masjid dan surau agar selari dengan kalendar hijri yang dikeluarkan JAKIM atau pihak berkuasa agama negeri dan disahkan oleh panel pakar falak.

Kenyataan itu turut menyebut bahawa cerapan hilal Syawal bagi tahun ini (1444H) adalah pada petang Khamis, 29 Ramadan 1444h bersamaan 20 April 2023.

“Pengisytiharan tarikh 1 Syawal pada setiap tahun pula dibuat oleh Penyimpan Mohor Besar Raja-Raja sejurus menerima laporan hasil cerapan anak bulan yang dibuat di 29 lokasi cerapan rasmi setelah mendapat perkenan SPB Yang Di-Pertuan Agong yang mewakili Duli-Duli Yang Maha Mulia Raja-Raja,” menurut kenyataan di hantaran Facebook JAKIM hari ini.

Justeru, semua pihak diminta agar menghormati ketetapan yang dibuat oleh Majlis Raja-Raja mengenai perkara ini dan tidak membuat sebarang andaian mengenai tarikh Hari Raya Aidilfitri pada tahun ini.

Semalam, pihak pengurusan Masjid Wilayah Persekutuan menerusi hantaran di Facebooknya memaklumkan, tarikh itu adalah bagi memberi kesedaran kepada jemaah untuk mengejar 10 malam terakhir Ramadan dengan meningkatkan amal ibadah.

“Pihak masjid tidak bertanggungjawab menentukan tarikh sebenar bagi 1 Syawal kerana ia adalah di bawah bidang kuasa Penyimpan Mohor Besar Raja Raja,” katanya.

Justeru, pihak masjid meminta orang ramai untuk tidak beranggapan bahawa tarikh yang dipaparkan adalah suatu ketetapan. –AlHijrah Online


JUMLAH PENDUDUK PALESTIN TERKORBAN DI GAZA MENINGKAT KEPADA 10,000

GAZA CITY: Angka kematian akibat serangan tentera penceroboh Israel  ke atas Gaza kini melebihi 10,000 orang, menurut Kementerian Kesihatan Palestin pada Isnin.

Dalam satu sidang media, Jurucakap Kementerian Kesihatan Ashraf al-Qudra berkata tentera Israel membunuh 10,022 orang dan mencederakan lebih 25,000 yang lain.

Beliau berkata jumlah korban itu, termasuk 4,104 kanak-kanak dan 2,641 wanita.

Kementerian Kesihatan turut menerima laporan sejumlah kira-kira 2,350 lagi hilang, termasuk kira-kira 1,300 kanak-kanak.

Pesawat pejuang Israel turut menyasarkan tiga hospital di Gaza City, termasuk hospital mata, hospital psikiatri dan Hospital Kanak-Kanak Al-Rantisi, mengorbankan lapan penduduk Palestin dan mencederakan 125 yang lain.

Selain jumlah korban yang ramai dan pemindahan besar-besaran, bekalan asas semakin berkurangan untuk 2.3 juta penduduk Gaza akibat kepungan rejim Israel.

Sementara itu, Agensi Berita WAFA melaporkan bahawa jumlah kematian di Tebing Barat meningkat kepada 155 orang dan kira-kira 2,250 lagi cedera sejak 7 Okt.–AlHijrah Online